
הכנסת

הכנסת העשרים
מושב שני

<פרוטוקול מס' 24>
הוועדה המיוחדת לדיון בהצ"ח הרשות הממשלתית להתחדשות עירונית,
הצ"ח התכנון והבניה (הוראת שעה) ובהצ"ח שירותים פיננסיים חוץ מוסדיים
יום שלישי, י' בטבת התשע"ו (22 בדצמבר 2015), שעה 14:00

<סדר היום:>
<הצעת חוק התכנון והבנייה (הוראת שעה), התשע"ו-2015>
נכחו:

<חברי הוועדה:> 
אלי כהן – היו"ר

דוד ביטן

יואב בן צור

חיים ילין

אורי מקלב

רועי פולקמן

חברי הכנסת:

תמר זנדברג
עבדל חכים חאג' יחיא

שולי מועלם

אברהם נגוסה
<מוזמנים:> 
	אריאל וכסלר
	–
	מנהל אגף, משרד האוצר

	אפרת דון יחייא סטולמן
	–
	יועצת משפטית במנהל התכנון, משרד האוצר

	בנימין ארביב
	–
	מנהל התכנון, משרד האוצר

	מירי כהן
	–
	עוזרת מנכ"ל, משרד האוצר

	צור ולוק
	–
	רפרנט, משרד האוצר

	אביגדור יצחקי
	–
	יושב ראש מטה הדיור, משרד האוצר

	אלדר דוכן
	–
	עו"ד בלשכה המשפטית, משרד האוצר

	ניר מסיקה
	–
	עוזר בכיר לראש מטה הדיור הממשלתי, משרד האוצר

	בינת שוורץ-מילנר
	–
	מנהלת מינהל התכנון, משרד האוצר

	כרמית יוליס
	–
	ראש אשכול נדל"ן, משרד המשפטים

	נועה עמירב-פטאל
	–
	משרד המשפטים

	אילן טייכמן
	–
	מנהל תחום תכנון  ובינוי עירוני, משרד הבינוי

	טל זסק
	–
	לשכה משפטית, המשרד להגנת הסביבה

	פרל- פנינה קלפן
	–
	המשרד להגנת הסביבה

	אילן דגני
	–
	מנהל אגף שיווק, רמ"י- רשות מקרקעי ישראל

	עוזי סלמן
	–
	יועץ משפטי, פורום ה-15

	שחר פוני
	–
	אדריכל, רשות העתיקות, רשות העתיקות

	יוסי אוחנה
	–
	יועץ לתכנון ובנייה, מרכז השלטון המקומי

	איתמר בן דוד
	–
	מנהל תחום תכנון, החברה להגנת הטבע

	אמיר הלר
	–
	משנה למנכ"ל ומנהל אגף יזמות ובניה, התאחדות בוני הארץ

	רינה ברעלי
	–
	פעילה


	אמיליו פלוס
	–
	קבלן

	לי קריים
	–
	קבלן

	אתי ירדן
	–
	מנכ"לית, חברת יעוץ אסטרטגית  (פרטית) להתחדשות עירונית

	שרון קרני כהן
	–
	עו"ד, עמותת במקום

	עטרת הורוביץ
	–
	מקדמת מדיניות, שומרי משפט - רבנים למען זכויות אדם

	ענת אלון
	–
	לוביסטית (לויסקי לובינג), המועצה לשימור אתרים

	אביגיל עמית
	–
	לוביסטית (אימפקט), החברה להגנת הטבע


<ייעוץ משפטי: >
תומר רוזנר
גלעד קרן

<מנהל/ת הוועדה:>
אריאלה מלכה
<רישום פרלמנטרי:>
אתי אפלבוים

<הצעת חוק התכנון והבנייה (הוראת שעה), התשע"ו-2015>
<היו"ר אלי כהן:>
צהריים טובים. אני פותח את ישיבת הוועדה המיוחדת לדיון בהצעת חוק הרשות הממשלתית להתחדשות עירונית, הצעת חוק התכנון והבנייה (הוראת שעה), התשע"ו-2015 ובהצעת חוק שירותים פיננסיים חוץ מוסדיים. 

אתמול התקיים דיון והיתה ישיבה פורה. בישיבה הועלו מספר הערות על-ידי הגורמים הנוגעים בדבר וגם על-ידי חברי הכנסת וראשי הרשויות. 

אנחנו פעלנו והיועץ המשפטי של הוועדה, תומר רוזנר יחד עם גלעד על-מנת לבצע התאמות. ברשותכם, נעשו מספר תיקונים והתאמות. 

חברת הכנסת פארן שלא נמצאת כאן ביקשה הסתייגות. היועץ המשפטי יעדכן את ההתאמות שעשינו. קיבלנו גם הסתייגות מחבר הכנסת עבדל חכים חאג' יחיא ומהרשימה הערבית. אדוני, גם חלק מהדברים שאתה אמרת, חלקם נכנסו. כמובן שנעבור על הסעיפים ונקווה שהן יהיו מקובלות עליך. אם הן לא יהיו מקובלות אנחנו כמובן נצביע. 

ברשותכם, זמן הדיבור לחברי הכנסת יהיה 3 דקות, זמן הדיבור ליתר המשתתפים, ככל שיהיה, יהיה עד שתי דקות. ההתייחסות היום תהיה ספציפית אך ורק לסעיפי החוק. 

תומר, היועץ המשפטי, בבקשה תציג את השינויים.  

<תומר רוזנר:>
צהריים טובים לאדוני היושב ראש, לחברי הוועדה ולשאר המשתתפים. מונחים בפניכם שני מסמכים שהם הרלוונטיים לדיון כאן: הצעת החוק בנוסח הכחול כפי שעברה בקריאה הראשונה ולצידה מונחת בפניכם הצעת הייעוץ המשפטי וצוות הוועדה, כמובן בתיאום עם יו"ר הוועדה, שהוכנה לקראת הדיון היום. 

בהצעה הזאת מובא הנוסח הממשלתי עם השינויים המוצעים פה על ידנו. הם מופיעים בעקוב אחר שינויים. אני כבר אומר, שלמרות שיש פה הרבה צבע אדום והרבה שינויים מסומנים, רוב השינויים הם שינויי הניסוח, מבחינת מיקום הסעיפים, הניסוח הפרטני שלהם והם לא שינויים מהותיים.

אני אדבר כאן על מספר שינויים שאנחנו מציעים, שהם שינויים מהותיים. כמובן שבמהלך הקראת הסעיפים נדבר באופן יותר ספציפי. 

<היו"ר אלי כהן:>
אני רק רוצה להבהיר. תמר, נכנסו שינויים בעניין חוק התכנון והבנייה ושמירה על מרחב התכנון. זה גם נקודות שהעלית וגם נקודות שהעלו הפורום של ה-15 וראשי הערים. זה גם היה חלק מההתייחסויות. אני גם שמח להגיד שגם בינת שוורץ ממנהל התכנון יחד עם אביגדור, שתכף יצטרף אלינו, הלכנו לגישה שתמצא את קו המשווה כדי שנעבוד בשיתוף פעולה ולא בדרך אחרת. 

<תומר רוזנר:>
השינוי הראשון הוא לגבי תקופת הוראת השעה. על-פי הצעת יושב ראש הוועדה החוק יוגבל לשלוש שנים ולא לחמש שנים, כפי שהציעה הממשלה מלכתחילה. בהמשך הסעיף אנחנו מבהירים שבקשות להיתרים ולהקלות שיוגשו במהלך התקופה הזאת ייכנסו למסלול. 

<היו"ר אלי כהן:>
הצעת התיקון שלנו הוא 4 שנים. 

<תומר רוזנר:>
אנחנו נתקן את זה בהתאם. בנוסח שלפניכם מופיע 3 שנים ונתקן בהתאם. 

<תמר זנדברג (מרצ):>
כלומר, על תכניות שהן למעלה מארבע שנים - - - 

<תומר רוזנר:>
לא. אנחנו מדברים מתי אפשר להגיש את בקשת ההקלה במשך תקופת הוראת השעה. הצעת הממשלה היתה חמש שנים ללא שום התייחסות לשאלה על מה זה חל. 

<היו"ר אלי כהן:>
קיצרנו את תוקף הוראת השעה מחמש שנים לארבע שנים מתוך מטרה שיאיצו לממש את הנושא הזה. 

<חיים ילין (יש עתיד):>
אתמול דיברנו על 3. 

<היו"ר אלי כהן:>
רצינו שלוש שנים עם אפשרות לשר לתת הארכה. רצינו לתת אפשרות לשנה, עוד שנה ועוד שנה. אומר היועץ המשפטי של הוועדה, שבמסגרת החוק לא ניתן לתת סמכות להרחבה. 

<חיים ילין (יש עתיד):>
אז בעצם יש 4 שנים בלי הרחבה. 

<היו"ר אלי כהן:>
כן, אין אפשרות להרחבה אלא אם כן זה יעלה לחקיקה. 

<תומר רוזנר:>
ההבהרה הנוספת בהקשר הזה היא, שבקשות להיתרי בנייה עם ההקלה הזאת שיוגשו במהלך התקופה הזאת ייכנסו למסלול גם אם הטיפול בהם יימשך לאחר תום התקופה של 4 שנים. זאת הבהרה שנדרשת.

<עבד אל חכים חאג' יחיא (הרשימה המשותפת):>
אתה מתכוון להגשת הבקשה להיתר?

<תומר רוזנר:>
כן. ביום שהוא הוגש לוועדה המקומית. מכיוון שבחוק עדיין אין הגדרה ברורה מה זה היתר שנקלט או לא נקלט, אנחנו מדברים על הגשת הבקשה להיתר. זה התיקון המשמעותי הראשון.

תיקון משמעותי נוסף. 

<אורי מקלב (יהדות התורה):>
התחילה מיידית?

<תומר רוזנר:>
כן, התחילה מיידית.

התיקון הנוסף מבהיר שהמגרשים שלגביהם זה יחול, זה יחול לגבי מגרשים שעיקרם למגורים ולאו דווקא למגרשים שמיועדים אך ורק למגורים. לדוגמה, מגרש שיש בו שטח שמיועד למגורים, בניין עם חזית מסחרית, או אם רוצים לעשות בקומת הקרקע של הבניין שטחי ציבור, כפי שהזכיר חבר הכנסת ילין לגבי באר שבע, משתמשים בקומת הקרקע לצרכי ציבור ולאו דווקא למגורים. 

<אורי מקלב (יהדות התורה):>
גם לשטח מסחרי. בתל-אביב בהרבה בניינים הקומה הראשונה היא מסחרית. 

<חיים ילין (יש עתיד):>
אני דיברתי יותר על מקומות ציבוריים, כשאין קרקע לבנות גני ילדים וקופות חולים ומועדונים וניתן לעשות את זה שם. לא דיברתי על מסחר. 

<תומר רוזנר:>
ההבהרה היא שמדובר על מגרש שעיקרו למגורים ולאו דווקא רק למגורים.

הבהרה נוספת מתייחסת לבקשה של הרבה חברי כנסת בדיון שהיה אתמול, לגבי כך שאנחנו הוספנו הוראה שאומרת שאם ניתן היתר בנייה כזה עם ההקלה הזאת, צריך להתחיל בביצוע העבודות בתוך שנה ואם לא מתחילים בביצוע העבודות  בתוך שנה, ההיתר פוקע. יש פה תמריץ לבעל ההיתר להתחיל לבצע את העבודה. ניתנת אפשרות להאריך את התקופה הזאת בשנה אחת נוספת. זה שונה מהמצב לגבי היתרים בדרך-כלל, שבהם ניתן להאריך לתקופה ארוכה. 

<אורי מקלב (יהדות התורה):>
הזמן רב - - - 

<תומר רוזנר:>
הזמן רץ מתאריך הנפקת ההיתר. 

<היו"ר אלי כהן:>
חבר הכנסת עבד אל חכים, זה בין היתר עלה במסגרת ההסתייגויות שהגשת.

<עבד אל חכים חאג' יחיא (הרשימה המשותפת):>
על זה אני מוסיף משפט אחד:  אם מבטלים אחרי שנה את התוקף של ההיתר, מה עם כל התשלומים ששילם הקבלן?

<תומר רוזנר:>
זה כמו בכל מקרה של ביטול היתר אחר. אם היתר פוקע - - - 

<עבד אל חכים חאג' יחיא (הרשימה המשותפת):>
פוקע זה משהו אחר. השאלה האם הוא מפסיד את אגרות הבנייה? מדובר בסכומים גדולים. אני לא נקטתי עמדה אלא אני מעלה את זה לדיון. לדעתי, שהוא יפסיד אותם. 

<היו"ר אלי כהן:>
הסוגיה ברורה. מה שעומד ברוח החוק זה שאנחנו רוצים לתת את אותה הטבה מתוך מטרה שיממשו אותה בימינו. 

<תומר רוזנר:>
הערה חשובה נוספת שהתקבלה כאן. כפי שאתם זוכרים, אחד הסעיפים בחוק אומר שאפשר יהיה במסגרת ההקלה הזאת להתגבר גם על הוראות שנקבעו בתכנית שעניינה סטייה ניכרת. ההצעה הציעה אפשרות כזאת בחמישה נושאים. אנחנו חשבנו שהיא הצעה שמעוררת שאלות משפטיות לא פשוטות, גם ברמה החוקתית וגם ברמה של פגיעה בקניין ואפשרות לקבל פיצויים. הסיכום שהושג הוא, שבעצם נצמצם את מספר הנושאים שלגביהם אפשר יהיה להתגבר במסגרת החוק על תכנית, כך שלא יהיה אפשר להתגבר על נושא של קווי בניין. עדיין אפשר יהיה להתגבר על נושא של מספר הקומות, גובה, מספר יחידות ותכסית המגרש. 

<עבד אל חכים חאג' יחיא (הרשימה המשותפת):>
אז מבטלים את ההקטנה בקווי הפנים?

<תומר רוזנר:>
אני אסביר: אם תכנית ספציפית לאותו מגרש קבעה שקווי הבניין איקס אבל היא הוסיפה וקבעה שלא ניתן יהיה לסטות מהם כי הדבר ייחשב סטייה ניכרת, במצב כזה וכשהתכנית היא ישנה, במצב כזה לא ניתן יהיה להתגבר על זה במסגרת ההקלה הזאת. 

בתמורה לכך אנחנו לא נתייחס במסגרת ההצעה לסוגיית הפיצויים ונשאיר את המצב הכללי שקיים בדרך כלל, שבו במסגרת בקשות להקלה אין זכות מוקנית לפיצויים לפי סעיף 197 לחוק או דומיהם. 

<היו"ר אלי כהן:>
זה גם קשור להערתה של חברת הכנסת זנדברג וגם לפורום ה-15. היום, למעשה, בקווי בניין יש סמכות לוועדה מקומית לחרוג. זה, לצורך העניין, לא שינוי. לא נתנו כפל החרגות. לא החרגה ועוד הורגה, על-מנת כן לשמור על המרחב הציבורי. המקום היחיד זה הנושא של העלייה לגובה ואז הנושא של 197 אנחנו לצורך העניין מורידים את ההתנגדות העיקרית.

<תמר זנדברג (מרצ):>
יש דברים במסגרת סטייה ניכרת שכן חל בהם שינוי מהמצב כיום?

<היו"ר אלי כהן:>
גובה וצפיפות. 

<תמר זנדברג (מרצ):>
גובה גם לעניין סטייה ניכרת?

<תומר רוזנר:>
אני אסביר. יש שני מצבים שבהם קיימת סטייה ניכרת לגבי גובה. מצב אחד הוא מצב שבו חורגים ממה שתכנית קבעה כגובה הבניין שמהווה סטייה ניכרת. למשל, יש ערים מסוימות שראשי ערים חושבים שאסור יותר מ-6 קומות בעיר שלהם. הם קבעו את זה בתכנית והם קבעו שכל סטייה מגובה של 6 קומות זאת סטייה ניכרת. במקרה הזה, החוק יאפשר כאן, אם מוסיפים עד 20% זכויות בנייה, אפשר יהיה לחרוג מההוראה הזאת. 

סוג אחר של הוראה שקובעת מגבלות לגבי גובה וסטייה ניכרת נקבע בתקנות לפי החוק. התקנות שהן תקנות כלליות ארציות והן קובעות הגבלות על מספר קומות שניתן להוסיף במצב שלא ייחשב סטייה ניכרת. לדוגמה, מותר בבניין של 4 קומות להוסיף עד שתי קומות. אי-אפשר יהיה להוסיף, גם במסגרת החוק הזה, יותר משתי קומות, כי אז זה ייחשב סטייה ניכרת לפי התקנות.  על התקנות לא ניתן להתגבר במסגרת ההקלה הזאת. חשוב מאוד להבין את זה.  זאת אומרת, האפשרות היחידה להתגבר שנותנת הצעת החוק הזאת, היא להתגבר על הוראות סטייה ניכרת שנקבעו בתכנית. אין שינוי מתכנית ישנה. אין שינוי מהוראות סטייה ניכרת שנקבעו בתקנות. 

<תמר זנדברג (מרצ):>
אבל גם אותה סטייה ניכרת מתכנית, כפי שציינת, היא במסגרת ההקלה של ה-20%. 

<תומר רוזנר:>
נכון. רק במסגרת ההקלה הזאת. 

לא רק שזה במסגרת הקלה של ה-20% אלא ועדה מקומית צריכה להשתכנע שהסטייה הזאת היא נדרשת לצורך תוספת הבנייה הזאת. זאת אומרת, זה חייב להיות קשר חד ערכי. 

<חיים ילין (יש עתיד):>
במצב שאין את המגבלה של 6 קומות ובגדול אפשר לבנות 30 קומות אבל החליטו שבונים עד 14 קומות כי כך העירייה החליטה בתכנית. אותו אחד שקנה בקומה 14 יודע שהולכים לבנות לידו בניין של 10 קומות. בסטייה שאתם מדברים הולכים לבנות עוד קומות. הוא ישר יתבע. הוא יתקע את כל הבניין. הוא יגיד: אני קניתי בקומה 14, שילמתי יותר מקומה ראשונה ושנייה בשביל לראות את הנוף ועכשיו אתם תוקעים אותי עם הנוף. 

<אביגדור יצחקי:>
מה השוני בין זה לבין אדם שקנה בקומה 14 ולמחרת העירייה אישרה לידו בניין של 20 קומות. 

<חיים ילין (יש עתיד):>
לפני שהוא קונה הוא שואל מה הולך להיות בסביבה. 

<אביגדור יצחקי:>
גם עושים שינויים ואף אחד לא מתחייב. 

<חיים ילין (יש עתיד):>
במשך 6 חודשים שינו את כל החוקים שהממשלה הקודמת החליטה. הכול אפשר לשנות במדינה. השאלה, האם כך אתה רוצה לבנות את המדינה?

<אביגדור יצחקי:>
חבר הכנסת ילין. אני קניתי בית והבטיחו לי שטח ציבורי בטוח מהמרפסת שלי. אחרי זה בנו עליו. מה אפשר לעשות?

<בינת שוורץ-מילנר:>
בעניין הזה של מספר הקומות, אין שינוי ביחס למצב הקיים היום. גם היום, אם אתה קנית דירה בקומה 13 ולידך יש תכנית מאושרת ל-10 קומות, העירייה יכולה בהקלה להפוך את ה-10 קומות ל-14 קומות. 

<תומר רוזנר:>
למען אם היא כבר בתכנית. יש שינוי. 

<אביגדור יצחקי:>
אבל לכל שכונה בתכנית אב יש אופי השכונה. העירייה קובעת בכל שכונה קמה קומות. 

<חיים ילין (יש עתיד):>
יכול להתחלף ראש הרשות. 

<אורי מקלב (יהדות התורה):>
- -  פעם, גם השטחים הנוספים, לאו דווקא השטחים שבאחוזי הבנייה היו נחשבים כסטייה ניכרת. אתם לא מתכוונים לזה? אני מבין שאתה לא רוצה לעשות איזו פגיעה עמוקה שאתה לא יודע בדיוק מה היא, שאפשר יהיה לעשות הקלה בסטייה ניכרת ב'קווי בנייה. את זה אתה רוצה למנוע. אני מבין שבקומות אתה מאפשר, מספר הדירות ודאי שאתה מאפשר, על אחוזי הבנייה וודאי שאתה מאפשר. 

<אביגדור יצחקי:>
מספר הדירות זה לא בחוק הזה. 

<אורי מקלב (יהדות התורה):>
אבל ממילא זה קורה כי כשאתה מגדיל קומות אתה מגדיל את מספר הדירות. יש סטיות ניכרות שמדברות גם על מספר הדירות בבניין הזה או בשטח הזה. 

<בינת שוורץ-מילנר:>
מספר הדירות זה יתגבר. 

<אורי מקלב (יהדות התורה):>
זה ודאי מתגבר על זה, את זה הבנתי. אבל יש גם לפעמים על שטחים. 

<בינת שוורץ-מילנר:>
שטחים ככלל זאת סטייה ניכרת. לכן אנחנו מתקנים את התיקון, כדי לאפשר תוספת של 20% - - - 

<אורי מקלב (יהדות התורה):>
לא שטחים של אחוזי בניין אלא שטחים שהם שטחים שהם לא נחשבים. יש תב"עות שמדברים על השטחים העיקריים וחוץ מזה מדברים על השטחים הנוספים. הם כותבים שכל תוספת על השטחים האלה היא סטייה ניכרת. 

<היו"ר אלי כהן:>
חבר הכנסת מקלב אתה צודק. תמר, תתייחס. 

<עבד אל חכים חאג' יחיא (הרשימה המשותפת):>
כל היתר רגיל יש לו 3 שנים. האם כל ההיתר פג התוקף שלו או שרק ההקלה? הוא יתחיל את הכול מחדש? אני חושב שצריך מחשבה חוזרת על זה. 

<היו"ר אלי כהן:>
תומר, תתייחס להערות של חבר הכנסת מקלב.

<תומר רוזנר:>
לגבי ההערות של חבר הכנסת מקלב וחבר הכנסת ילין. 

חבר הכנסת מקלב, האפשרות כאן לקבל סטייה ניכרת, השינוי שנעשה כאן הוא לגבי מצב מאוד מיוחד שבו בתכנית יש הוראות שקובעות סטייה ניכרת. אם בתכנית יש הוראות סטייה ניכרת בנושאים שהם לא ארבעת הנושאים שאנחנו מדברים עליהם, קרי, מספר הקומות, מספר יחידות הדיור, גובה ותכסית – אם, למשל, בתכנית כתבו שכל הבניינים צריכים להיות צבועים באדום כהה בוהק וקבעו שסטייה מהוראה זאת היא סטייה ניכרת, לא ניתן יהיה להתגבר על זה במסגרת ההקלה הזאת. 

<אורי מקלב (יהדות התורה):>
למה אתה לא רוצה להשאיר את זה רק לקווי בניין? למה אתה הולך כל-כך רחוק? אתה ראית שגם בקווי בניין – עכשיו אתה מוריד חלק מההיתכנות של החוק הזה. קשה למדוד את זה אבל אם אי-אפשר לעשות סטייה ניכרת מקווי בניין, יש עניין של היתכנות וזה פוגע. אבל למה אתה רוצה ללכת עד כדי כך גם על הרחבה של כל מה שלא בתוך? אנחנו היום לא יודעים את כל הסטיות הניכרות. יש כל-כך הרבה תכניות ותב"עות וכל-כך הרבה פעמים השתמשו בסטייה ניכרת. אנחנו יכולים להקשות בעניין הזה. 

<תומר רוזנר:>
אני חושב שההוראה הזאת היא הוראה מאוד בעייתית באופן כללי ולכן צריך לצמצם אותה למינימום ההכרחי הנדרש. 

<היו"ר אלי כהן:>
תמר, זאת התייחסות חשובה בהתאם להערות שלך. 

<תומר רוזנר:>
ההבנה היא שלצורך תוספת אחוזי הבנייה, יש מקרים שבהם יצטרכו לעשות את הפשרה הזאת ולסטות גם מתכניות שקבעו סטייה ניכרת. 

<אורי מקלב (יהדות התורה):>
יש דברים שהם לא בתוך אחוזי הבנייה. למה אתה לא רוצה לאפשר שתהיה גם מרפסת שירות או כל מיני תוספות שהן לא בתוך אחוזי בנייה? לפעמים בתכסית של הבניין יש כבר משהו והחלק הזה לא היה נחשב בתוך אחוזי הבנייה. בתכנית כתבו שפה תהיה סטייה ניכרת גם בזה. יישאר מצב שלא תוכל להשלים את כל הקונטור. 
<תומר רוזנר:>
אני מניח שיש פה שתי תשובות שאני יכול לתת לך אבל אני חושב שהממשלה צריכה להשיב על זה יותר מאשר אני. 

<אורי מקלב (יהדות התורה):>
אם אתה תוריד את ההתנגדות שלך נראה לי שהממשלה תתמוך בזה. 

<תומר רוזנר:>
הנקודה היא פשוטה. יש מגוון רחב מאוד של נושאים שבהם ועדות מקומיות או ועדות מחוזיות קובעות שהם סטייה ניכרת. זה מגוון רחב מאוד של נושאים. בשנים האחרונות העניין הזה הולך ומתגבר. אנחנו לא יכולים לחזות את כל האפשרויות ואת כל הדברים. הממשלה על חמישה נושאים, אנחנו חשבנו על ארבעה נושאים, שבהם יש סבירות מאוד גבוהה לצורך בסטייה מהוראה כזאת, שזאת סטייה מאוד חריגה מההיררכיה התכנונית שאנחנו מדברים עליה. אנחנו מדברים על סטייה על סטייה על סטייה,  כאשר יש פה - - - 
<אורי מקלב (יהדות התורה):>
בתוך הקונטור של הבניין - - - 

<תומר רוזנר:>
זה מה שאנחנו אומרים. 

<אורי מקלב (יהדות התורה):>
דיברת על תכסית. 

<תומר רוזנר:>
תכסית זה בתוך התכנית. 

<היו"ר אלי כהן:>
במסגרת הוועדה אנחנו משתדלים לשמור על האיזון בין החריגות המותרות. 

<תומר רוזנר:>
אני מעריך שיהיו מקרים שבהם לא תיתכן התוספת וההקלה הזאת בגלל מגבלות שנקבעו בתכנית שהן לא המגבלות האלה. יתכנו מקרים כאלה. אני, לפחות, לא מתיימר להכיר ולו מקצת התכניות שיש בארץ. יכול להיות שוועדה מקומית או ועדה מחוזית כזאת או אחרת הכניסה כאלה מגבלות בתכנית שלא יאפשרו את זה והם לא קשורים לנושאים שאנחנו מדברים עליהם. יתכנו מקרים כאלה. אנחנו לוקחים את זה בחשבון. כמו שיושב ראש הוועדה אמר, יש פה איזון שצריך לעשות אותו. הוועדה יכולה להחליט איך היא רוצה לעשות את האיזון הזה. ההצעה שהממשלה הציעה, בכפוף לשינויים שאנחנו דיברנו עליהם עושה את האיזונים האלה. 
<היו"ר אלי כהן:>
תומר, יש עוד הערות?

<תומר רוזנר:>
אין עוד הערות כלליות. 

<היו"ר אלי כהן:>
תודה רבה לתומר היועץ המשפטי. 
<אפרת דון יחייא סטולמן:>
סליחה, אני יועצת משפטית מנהל תכנון. 

ביחס לשאלה שהועלתה, מה קורה אם תכנית קבעה שתוספת שטח היא מהווה סטייה ניכרת? אני רוצה להבהיר, שככל שתכנית אמרה את זה, היום כשיש איסור כזה בחוק, אנחנו נפרש תכנית כזאת ככזאת שלא באה למנוע שלא לפעול מכוח תיקון החוק שעכשיו אנחנו מביאים פה. 

<תמר זנדברג (מרצ):>
אני לא הבנתי. 

<אפרת דון יחייא סטולמן:>
לפעמים תכניות אמרו את זה. 

<היו"ר אלי כהן:>
תחזרי על הערתך. 

<אפרת דון יחייא סטולמן:>
חבר הכנסת מקלב שאל מה קורה כשיש תכניות שחוזרות על האיסור שקיים כבר היום בחוק?  החוק אומר שתוספת של שטח זאת סטייה ניכרת. אבל יש תכניות שאמרו שתוספת שטח תהווה סטייה ניכרת. זה לא אחד מהדברים שאנחנו ציינו שאפשר יהיה לגבור עלינו בגלל שזה היה ברור לנו. לכן אני רק רוצה להבהיר לפרוטוקול. 

<תמר זנדברג (מרצ):>
אז לפי החוק החדש, עד 20% זה כן יהווה סטייה. 

<אפרת דון יחייא סטולמן:>
לא. אפשרית הקלה.
<היו"ר אלי כהן:>
ברשותכם נתחיל בהקראה ולאחר מכן נעבור להתייחסויות. 

<אורי מקלב (יהדות התורה):>
הם אומרים שזה כן יהיה אפשרי. הם הבינו שאם אנחנו עושים הקלה, אנחנו עושים הקלה על כל השטחים. 

<תמר זנדברג (מרצ):>
תומר, למה  בעצם הצעת שאי אפשר בסטייה ניכרת לסטות בנושא קווי המגרש וכן לגובה?

<תומר רוזנר:>
אנחנו חושבים שהסטיות לגובה פחות חמורות מבחינת הפגיעה בזולת. בואי נחלק לשניים. כאשר מדובר במספר יחידות הדיור, זה לב התיקון המוצע כאן ובלי לאפשר סטייה במספר יחידות הדיור אנחנו כמעט מאיינים את התיקון כולו. לגבי מספר קומות וגובה, ההנחה היא שהפגיעה בסביבה בשל עלייה לגובה ותוספת קומות היא פחותה מאשר התקרבות במישור האופקי. 

<היו"ר אלי כהן:>
חברת הכנסת זנדברג, רק להבהיר. מה שהשינוי עשה מאתמול להיום על-מנת לאזן זה שצומצמו מספר ההקלות הניתנות, בעוד שאתמול יכולה היתה להיות הקלה גם במסגרת קווי בניין.  

<עבד אל חכים חאג' יחיא (הרשימה המשותפת):>
אלי, אני חושב לשקול מחדש את ההקטנה בקו הבניין האחורי. יש לי הצעה שאומרת: שנישאר עם מה שהצגתם, בתנאי שזה לא יקטן מ-4 מ', מ-3 מ'. אז לבניין מאחור יש מרווח של 6 מ'. 
<היו"ר אלי כהן:>
חבר הכנסת חאג' יחיא, קשה לנו במסגרת הוועדה לקבוע את קווי הבניין האחוריים באופן גורף לכל הארץ. 

<עבד אל חכים חאג' יחיא (הרשימה המשותפת):>
אני אומר:  כך שלא יקטן. 

<אורי מקלב (יהדות התורה):>
אם לא כתוב סטייה ניכרת אז אפשר. 

<אביגדור יצחקי:>
אנחנו מציעים שבמקום שלא ניתנו הקלות קודם לכן בכל דבר, תוכל להינתן הקלה על-פי מה שאנחנו אומרים. אנחנו אומרים לא לתת כפל הקלות או כפל מבצעים. זאת אומרת, אם בתכנית המקורית קו הבניין היה 3 מטר ונתנו לו חצי מטר הקלה, אנחנו לא רוצים שעל חצי המטר הזה הוא ייקח הקלה נוספת. 
<עבד אל חכים חאג' יחיא (הרשימה המשותפת):>
להיפך. אני אומר אם יש לי 5 מטר, אני אומר: יש לך 30%, בתנאי שהקו בניין אחרי ההקלה, לא יקטן מ-3 מטר. 
<חיים ילין (יש עתיד):>
אני  אתרגם לך את מה שהוא אומר במילים שאני חוויתי אותם במחוזי. כאשר מגיע האח של ראש העיר ורוצה לבנות בניין. 
<היו"ר אלי כהן:>
חברים, על רקע הערתו של חבר הכנסת ילין, ראשי הערים יהיו בנים יחידים. 

<חיים ילין (יש עתיד):>
הם בונים את הבניין ורוצים הקלה וכל מה שאתה רוצה. אז אתה בונה את הבניין מטר מהחלון של הבניין הקודם כי זה לא מעניין אותם. מה שמעניין אותם זה לגזור את הקופון. 

<אביגדור יצחקי:>
אז מה אתה רוצה? שעל זה אני אתן עוד הקלה. 
<חיים ילין (יש עתיד):>
הוא התכוון שכשאתה נותן את ההקלה באחורי, שתשמור על המרחק של הבניין שנמצא ליד. 

<היו"ר אלי כהן:>
חברים, הסוגיה ברורה. נעבור להקראה. 

<אורי מקלב (יהדות התורה):>
אדוני היושב ראש. הדוגמה היא לא דוגמה מדויקת. אם מישהו קיבל הקלה לחצי מטר, הבניין כן נכנס לקונטור של הבניין והוא יכול להשלים אותו כמו שהוא. אם ההקלה היתה בקווי בניין ועכשיו הבניין החדש יהיה עוד שתי קומות, אז צריכה להיות נסיגה?

<תומר רוזנר:>
אבל הוא ירצה עוד חצי מטר, זה בדיוק העניין. 

<אורי מקלב (יהדות התורה):>
עוד חצי מטר לא. 

<תומר רוזנר:>
זה מה שאנחנו אומרים. 

אנחנו נעבור לקריאה. יהיו טיפה שינויים בנוסח ממה שהופץ אתמול בעקבות סיכומים שהיו עוד הבוקר. 
<גלעד קרן:>
"חוק התכנון והבנייה (הוראת שעה), התשע"ו-2015. 

חוק התכנון והבנייה – הוראת שעה.

1.
בתקופה שמיום תחילתו של חוק זה עד יום 31.12.2019, יקראו את חוק התכנון והבנייה, התשכ"ה-1965 כך:"
<תמר זנדברג (מרצ):>
אני מבקשת הסתייגות שזה יהיה ב-2018. 

<תומר רוזנר:>
הסתייגויות אחר-כך. כדי שזה יהיה תואם להקלה אחרת שנתנו לפני כחודש למגזר המיעוטים, שזה יהיה 1.1.2020, שזה עוד יום אחד. 

<גלעד קרן:>

(1)
בסעיף 62א(א)(16) פסקת משנה (ב), אחרי בסעיף 151 (ב2), יבוא "או (ב3)". 

(2)
בסעיף 151, אחרי סעיף קטן (ב2) יקראו:

"(ב3) (1)
על אף האמור בסעיף קטן (ב), תוספת לשטח הכולל המותר לבנייה בתחום מגרש המיועד בעיקרו למגורים (בסעיף זה – תוספת שטח לבנייה) בתכנית שאישרה הוועדה המחוזית לפני יום תחילתו של חוק התכנון והבנייה (הוראת שעה), התשע"ו-2015 (בסעיף זה – יום התחילה), לא תיחשב כסטייה ניכרת, ובלבד שמתקיימים כל אלה:
א.
המגרש מיועד למגורים בבנייה רוויה כהגדרתה בסעיף 62א(א)(1)."
<תומר רוזנר:>
אנחנו נאמר במפורש שמדובר פה שבמקום 7 יהיה כתוב 4. 

<בינת שוורץ-מילנר:>
שים לב תומר, ההפניה היא 4 במגרש ולפעמים זה יותר צפוף מאשר 4 לדונם. אני חושבת שכדאי להשאיר את ההפניה. 

<תומר רוזנר:>
אנחנו חוזרים לנוסח המקורי שזה אומר: "4 יחידות בשתי קומות במגרש". 
<בינת שוורץ-מילנר:>
בסעיף אחר זאת ההגדרה לבנייה רוויה. הסיבה היא, שיש הרבה ישובים סמי עירוניים בישראל, הרבה במגזר הערבי או יישובים קהילתיים - - - 

<היו"ר אלי כהן:>
לא רוצים לקפח את המגזר הערבי או החרדי, ששם כמות יחידות הבנייה היא נמוכה יותר. 

<בינת שוורץ-מילנר:>
יישובים כמו פרדסיה או כפר יונה, שהם על סף העירוניות, בואו ניתן להם גם להגביה. 

<עבד אל חכים חאג' יחיא (הרשימה המשותפת):>
מה את מציעה?

<בינת שוורץ-מילנר:>
בניין לפחות בן שתי קומות ולפחות 4 יחידות דיור. 

<עבד אל חכים חאג' יחיא (הרשימה המשותפת):>
זה במקום ה-7?

<תומר רוזנר:>
כן. ה-7 זאת ההצעה שהצענו אתמול אבל שוכנענו שאין מקום להגדיל. אגב, זה בעקבות ההערה של אדוני. 

<תומר רוזנר:>
זה למגרש. 

<תמר זנדברג (מרצ):>
אני מבינה לגבי המגזר הערבי. לגבי המגזר היהודי העירוני. אחת הבעיות, ובין היתר להבנתי התיקון הזה בא לפתור - - - 

<היו"ר אלי כהן:>
אני מבקש שגלעד יסיים את ההקראה. אנא מכם תרשמו את ההערות. 

<גלעד קרן:>
"(ב)
המגרש נמצא בתחום רשות עירונית. 

(ג)
תוספת השטח לבנייה אינה עולה על 20% מהשטח הכולל המותר לבנייה למגורים במגרש לפי התכנית ואולם אם אושרה תכנית להגדלת השטח הכולל המותר לבנייה בהתאם להוראות סעיף  62א(א)(16)(א) או שמתבקשת בהקלה כאמור בסעיף 147, תוספת לשטח הכולל המותר לבנייה על פי הקבוע בתכנית שהופקדה לפני המועד האמור בסעיף 151(ב), יופחת משטח התוספת שניתן לאשר בהקלה בהתאם להוראות סעיף קטן זה, שטח ההגדלה או התוספת שמאפשרות התכנית או ההקלה כאמור, לפי העניין. 
(ד)
תוספת השטח לבנייה תשמש רק להוספת יחידת דיור, אחת או יותר לבניין, מעבר למותר לפי תכנית; לעניין פסקה זו, "יחידת דיור" כהגדרתה בסעיף קטן (ה), לרבות שטחי שירות המוצמדים אליה או הנדרשים בשל הוספתה.

(ה)
לעניין תוספת שטח לבנייה שתשמש להוספת שתי יחידות דיור או יותר לבניין – מחצית לפחות מיחידות הדיור שיתווספו כאמור לבניין, מעבר למותר לפי תכנית, יהיו יחידות דיור ששטחה של כל אחת מהן אינו עולה על 75 מ"ר. 

(ו)
שטחה של כל יחידת דיור שתיווסף לבניין, מעבר למותר לפי תכנית, לא יעלה על 150 מ"ר. 

(ז)
בעת הגשת הבקשה להקלה טרם התחילה הקמת הבניין שלגביו מתבקשת תוספת השטח לבנייה, לעניין זה לא יראו כתחילת הקמתו של בניין הריסתו של בניין קיים, עבודות חפירה ועבודות פיתוח כיוצא באלה הנעשות כהנה להקמת הבניין."

<תומר רוזנר:>
גם כאן זאת הבהרה מהנוסח הממשלתי. ניסינו להיות כמה שיותר מדויקים ולהסביר שבעצם חפירה או עבודות פיתוח מקדמיות לא ייחשבו כתחילת בנייה. 

<גלעד קרן:>
"(ח)
לא נכנסה לתוקף תכנית הכוללת הגדלת השטח הכולל המותר לבנייה במגרש, לאחר יום התחילה."

<חיים ילין (יש עתיד):>
עד איזו רמה זה לא ייחשב? כל עבודות התשתית?
<תומר רוזנר:>
עבודות פיתוח, חפירה והריסה. 

<חיים ילין (יש עתיד):>
מרגע שמשאית הבטון הראשונה נכנסת זאת כבר בנייה?

<אביגדור יצחקי:>
חפירת יסודות. 

<גלעד קרן:>
"(ח)
לא נכנסה לתוקף תכנית ה כוללת הגדלת השטח הכולל המותר לבנייה במגרש, לאחר יום התחילה". 


אנחנו מציעים למחוק את מה שכתוב פה לגבי תכנית  - - - 
(ט)
הוכח להנחת דעתה של הוועדה המקומית לפי חוות דעת מהנדס הוועדה שהוצגה לפניה, מוסדות הציבור, השטחים הפתוחים, התשתיות ושטחי החנייה". 

אנחנו מציעים שיהיה כתוב פה: "נותנים מענה לצרכים הנובעים מהגדלת מספר יחידות הדיור. 
<תומר רוזנר:>
השינוי כאן מההצעה הממשלתית הוא שהממשלה ביקשה שהבדיקה תוגבל לסביבת הבניין. בעקבות ההערות של השלטון המקומי והערות אחרות חשבנו שצריך לבטל את ההגבלה הזאת ולעשות את הבדיקה לפי העניין. אנחנו לא אומרים איפה צריך לבדוק. חזקה על מהנדס הרשות המקומית או הוועדה המקומית שיידע איך לעשות את הבדיקה ואיזה שטחי ציבור הוא צריך לאותו בניין. אם צריך בדיקה פרוגרמתית או צריך בדיקה נקודתית, יעשה המהנדס את הבדיקה כפי שהוא מבין. 
<עוזי סלמן:>
אנחנו ביקשנו לקבוע את הבדיקה הפרוגרמתית בחוק. 
<תומר רוזנר:>
אנחנו משאירים את זה לשיקול דעת מהנדס הוועדה. 
<גלעד קרן:>
"3.
הוראות סעיף קטן זה לא יחולו אם היתר לפי הוראות תכנית המתאר הארצית לחיזוק מבנים קיימים מפני רעידות אדמה (תמ"א 38), או לפי תכנית מפורטת שהוכנה על-פי הוראות תכנית המתאר הארצית האמורה. "
<תומר רוזנר:>
גם כאן יש הבהרה. זה לא רק לפי תמ"א 38 עצמה אלא גם על תכניות שהוכנו לפי סעיף 23 לתמ"א. בערים מסוימות הוכנו תכניות כאלה. אם מתבקש היתר לפי התכניות האלה, לא יהיה אפשר לבקש גם את התוספת הזאת. 

<עבד אל חכים חאג' יחיא (הרשימה המשותפת):>
ואם השטח מאפשר ויש לך אפשרות בשטח?
<היו"ר אלי כהן:>
תרשמו את ההערות. 

<תמר זנדברג (מרצ):>
מה קורה במקומות שיש תמ"א? 

<תומר רוזנר:>
אין כפל. אם התכנית היא תכנית מכוח תמ"א 38, כלומר, לפי סעיף 23 לתמ"א אפשר לעשות תכניות עירוניות או שכונתיות שקובעות הוראות שונות. למשל, אם בהרצליה קבעו תכנית שבמקום 2.65 קומות, אפשר יהיה להוסיף 4 קומות כדי שזה יהפוך לכלכלי. בתל-אביב אמרו ההיפך, לא 2.5 אלא 1.5. זאת תכנית מכוח תמ"א 38 וזה מה שיהיה בעיר שלנו. אם מבקש ההיתר מתבסס על התוספת שנותנת תכנית כזאת, הוא לא יוכל לבקש גם את ה-20%. זה או זה או זה. 
<תמר זנדברג (מרצ):>
זאת אומרת, שאם איפה שהוא באישור יש תמ"א 38 זה מאיין את החוק הזה. 

<תומר רוזנר:>
נכון. 

<תמר זנדברג (מרצ):>
גם אם יש תב"ע שמתוקפה יש תוספת נוספת מעבר לתמ"א?
<חיים ילין (יש עתיד):>
בגבעתיים ורמת-גן לקחו את 38 לפינוי בינוי. ואז כן נכנס או לא נכנס?

<היו"ר אלי כהן:>
הערה חשובה של חברת הכנסת זנדברג. אין כפל.

<תמר זנדברג (מרצ):>
יש מקומות היום שיש כפל.

<היו"ר אלי כהן:>
יש הרבה מקומות אבל הוא אמר שלא. 

חברים, ניתן לתומר לסיים. 

גלעד, תמשיך בבקשה. 

<גלעד קרן:>
"4.
ועדה מקומית רשאית לתת הקלה בנוגע למגבלה שנקבעה בהוראות תכנית לגבי מספר יחידות הדיור בבניין, מספר הקומות בו, גובהו או תכסית הבניין". 

אנחנו מציעים למחוק את המילים "או קווי הבניין". 


"אף עם נקבעה בתכנית כי סטייה מהוראות התכנית כאמור לסטייה ניכרת, ובלבד שמתקיימים תנאים אלה:


1.
הסטייה כאמור נדרשת לדעת הוועדה המקומית לצורך התוספת.


2.
התכנית כאמור נכנסה לתוקף לפני יום כ"ה בטבת התשע"א (1 בינואר 2011)". 

את סעיף קטן ב' אנחנו מוחקים. 

ג.
נקבעה בהוראות תכנית החלה על המגרש, שמתקיים לגביה האמור בפסקת משנה (א)(2) מגבלה לגבי גובה הבניין, ונקבע בתכנית כי סטייה מאותה מגבלה תיחשב לסטייה ניכרת, לא תיתן הוועדה המקומית הקלה מאותה מגבלה לפי הוראות פסקה (א), אם המגרש שלגביו התבקשה ההקלה כלול בשטח ששר הביטחון או נציגו הודיע למוסדות התכנון הנוגעים בדבר כי הוא שטח שיש לגביו אינטרס ביטחוני, בהתאם להראות סעיף 62א(ו)(4), אלא אם כן מתקיים אחד מאלה:


1.
ההקלה תואמת את ההוראות שקבע שר הביטחון לעניין שטח זה. 

2.
נציג שר הביטחון בוועדה המחוזית שהמגשר מצוי בתחומה, או הוועדה למתקנים ביטחוניים, אישרו את מתן ההקלה,". 

5.
בסעיף קטן זה – 


"יחידת דיור" – כהגדרתה בסעיף 158ו2. 


"שטח יחידת דיור" – לרבות שטחו של מרחב מוגן."

<תמר זנדברג (מרצ):>
סעיף קטן ב' שלא הקראתם ומופיע בנוסח, נמחק?
<תומר רוזנר:>
כן. 

<יוסי אוחנה:>
נכנס התיקון לגבי השיפוי?

<תומר רוזנר:>
אין פיצויים. 

<היו"ר אלי כהן:>
הסברנו את זה בהתחלה אבל נחזור על זה תכף שוב. בעקבות צמצום ההקלות לא הכנסנו את הסעיף הזה מפני שהלכנו לגישה מאזנת לראייתנו. 

<גלעד קרן:>
בסעיף 6 יש גם שינוי בנוסח ואני אקריא נוסח מעודכן יותר. 

"6.
על אף הוראות שנקבעו לפי סעיף 265, ניתן היתר הכולל תוספת לשטח הכולל המותר לבנייה לפי הוראות סעיף קטן זה ולא החלה בניית הבניין בתוך שנה ממועד מתן ההיתר, יפקע ההיתר אולם הוועדה המקומית רשאית, לבקשת בעל ההיתר או בעל זכות בנכס להאריך את המועד האמור בתקופה שלא תעלה על שנה אחת. " 
<תומר רוזנר:>
שנה עם אופציה. 

<תמר זנדברג (מרצ):>
זה לא פוקע תוך שנה. 

<היו"ר אלי כהן:>
זה קיצור ביחס לתקופה הקיימת כיום. היום זה ארבע שנים. 

<תמר זנדברג (מרצ):>
זאת שנה עם אופציה כמעט אוטומטית לעוד שנה. 

<חיים ילין (יש עתיד):>
אתה נותן פה מתנה לקבלן. 

<היו"ר אלי כהן:>
חיים, היום הוא יכול שנה פלוס 4. 

<היו"ר אלי כהן:>
חבר הכנסת ילין, קיצרנו את התקופה בחצי, מארבע שנים לשנתיים. משנה פלוס שלוש לשנה פלוס שנה. 

<חיים ילין (יש עתיד):>
אז תרשום ישר שנתיים. 

<היו"ר אלי כהן:>
לא, שיהיה לו קשה. 

<תומר רוזנר:>
אתה רוצה שיהיה כתוב "מטעמים מיוחדים"?

<היו"ר אלי כהן:>
גם ככה קיצרנו. 

<תמר זנדברג (מרצ):>
אתם כל הזמן רוצים מהר מהר ואז אתם רוצים כמה שיותר זמן. כל החוקים האלה מטרתם לקצר. אז אנחנו נותנים לכם כלים לקצר ואז לא. אנחנו רוצים רק מה שחרום, רק מה שמהר.

<אביגדור יצחקי:>
אנחנו סומכים על הרשויות המקומיות. הם יודעים מה טוב למדינה. 

<גלעד קרן:>
"7.
הוראת סעיף קטן זה יחולו לגבי בקשה להקלה שהוגשה לוועדה המקומית לפני יום 

31.12.2019". 
<תומר רוזנר:>
לא, 1.1.2020. 

<היו"ר אלי כהן:>
ברשותכם, נעבור עכשיו להתייחסויות של חברי הכנסת. כיוון שחברי הכנסת יוכלו גם להעיר הערות וגם להגיש הסתייגויות, יהיה לכל אחד מהם 6 דקות. ההתייחסויות והתגובות יהיו של היועץ המשפטי ושל ראש מטה הדיור. כל חברי הכנסת יוכלו לדבר. לאחר מכן ארבעה גופים יוכלו לתת את התייחסותם: התאחדות בוני הארץ, עד שלוש דקות. החברה להגנת הטבע, פורום ה-15 ואמיליו פלוס. 
<אמיליו פלוס:>
אין צורך. 

<היו"ר אלי כהן:>
חבר הכנסת חאג' יחיא, בבקשה אדוני. 

אני רוצה להודות לאביגדור, לבינת ולמירי על הגישה שבאה לאזן. אני לא מסתכל כאן על קואליציה ואופוזיציה. הצלחנו במסגרת החוק לקבל את התוספת של 4 יחידות דיור שחשובה למגזרים השונים, לצמצם את ההקלות וקיצור התקופה. 
בבקשה אדוני, חבר הכנסת חאג' יחיא. 

<עבד אל חכים חאג' יחיא (הרשימה המשותפת):>
אני מדבר על ההפקדה של התכנית בסעיף 2(ב)(3)(ג) שמדבר על ההפקדה של התכנית. רשום פה: "תוספת לשטח הכולל המותר לבנייה על-פי הקבוע בתכנית שהופקדה לפני המועד האמור ב-151ב. יכול להיות שהתכנית תופקד וכל משך ה-3 או 5 שנים התכנית לא תאושר. יש לנו את הניסיון שלנו. 

<תומר רוזנר:>
אתה לא בכיוון שאנחנו מדברים עליו. 

<עבד אל חכים חאג' יחיא (הרשימה המשותפת):>
התכנית הופקדה. אני רוצה לדעת מתי היא מאושרת?

יש לנו ניסיון. תכנית המתאר של טייבה הופקדה ב-2006 ואושרה ב-2015. אז כל התקופה הזאת שהתכנית הופקדה, זה יכול להיות שאנחנו סתם מדברים עליו, ללכת לתכניות שאושרו וזהו. או שאנחנו קובעים שתכנית שתופקד, ייקח לה מיום ההפקדה שנה עד שהיא תאושר. אחרת הסעיף הזה מיותר, אם אני מדבר רק על ההפקדה. 
<אביגדור יצחקי:>
איך זה קשור לחוק הזה?

<תומר רוזנר:>
אני אשתמש בדבריו של מר יצחקי, יו"ר מטה הדיור. המטרה של הממשלה כאן זה למנוע כפל מבצעים. זאת אומרת, ההפנייה כאן היא הפנייה לסעיף 151ב, שבו כתוב שתכניות שהופקדו לפני 1989, תכניות ישנות כאלה, אפשר להוסיף 6% בנייה. 
<עבד אל חכים חאג' יחיא (הרשימה המשותפת):>
אז בעצם, מהיום והלאה, כל תכנית שאינה מאושרת, לא חל עליה החוק הזה. 

<תומר רוזנר:>
לא. זאת הוראה ספציפית מאוד למצבים שבהם בתכניות ישנות מאוד לא נתנו שטחי שירות ולכן אמרו: בתכניות ישנות שהופקדו לפני 1989, היום אפשר להוסיף 6%. זה לפי החוק היום. 
<בינת שוורץ-מילנר:>
משטח המגרש. זה כלום, זה מטרים בודדים. אנחנו אומרים שאם קיבלתם את ההקלה הזאת של 20% אז תקבלו פחות 6% משטח המגרש. זה טכני. 
<תומר רוזנר:>
הנושא של התכנית שהופקדה, זה פשוט שימוש באותו מינוח שמשתמשים בו בסעיף קטן ב' של החוק הקיים. 

<עבד אל חכים חאג' יחיא (הרשימה המשותפת):>
ההערה הבאה היא בקשר לתמ"א. איפה שיש תמ"א 38 החוק לא חל. 

<אריאל וכסלר:>
היזם צריך לחשוב איזה מסלול הוא לוקח. 
<עבד אל חכים חאג' יחיא (הרשימה המשותפת):>
אני חושב שפה אנחנו יכולים להכניס בסעיף שינוצל השטח הגדול משני המקרים. 

<היו"ר אלי כהן:>
חבר הכנסת חאג' יחיא, צריך להבין שיש כאן גם את הסוגיה של היטלי השבחה.  בעוד שבמסלול של תמ"א יש לך פטור מהיטל השבחה. כאן יש לך חיוב בהיטל השבחה ולכן יש עוד שיקולים וזה לא רק הגודל. 
<עבד אל חכים חאג' יחיא (הרשימה המשותפת):>
אני אתן לו את הזכות לבחור.  

<היו"ר אלי כהן:>
זה קיים. 

<עבד אל חכים חאג' יחיא (הרשימה המשותפת):>
הערה שלישית, שהיתה גם בהסתייגויות ששלחתי. אם אנחנו נלך להקלות בדרך הרגילה של לפרסם הקלות, התנגדויות, אז אנחנו נעבור את כל השנים האלה ואי-אפשר לקבל היתרים. אנחנו מכירים את המצב הזה. 
יש תכנית מפורטת ומאושרת. התכנית המאושרת קובעת את התנאים שלה ויש לה את התקנות. היום אני בא עם החוק הזה לעשות את הסטייה של 20% בנייה. קראנו לזה סטייה. לפי החוק בדרך-כלל אנחנו צריכים לפרסם את הסטייה כדי שאנשים יבואו ויתנגדו ושתהיה להם זכותה התנגדות. אם אנחנו משאירים את זה, לפי מה שאנחנו מכירים את הוועדות ולפי הדיונים ולפי כל התהליך הזה, לדעתי צריך לפטור את העניין של הפרסום ושל ההתנגדויות על ההקלה. אני יודע שזה קשה - - - 

<חיים ילין (יש עתיד):>
רגע, המפלגה שלך העבירה לי מנדט של דיקטטורה? לא לפרסם?
<עבד אל חכים חאג' יחיא (הרשימה המשותפת):>
לא. כל החוק הזה, אם אנחנו נלך לפרסום של ההקלות ושל ההתנגדויות ואנשים יתנגדו וייקח להם את הזמן הזה, החוק הזה התוקף שלו פג ואנחנו - - - 

<היו"ר אלי כהן:>
זה ברור. 

<אביגדור יצחקי:>
חבר הכנסת חאג' יחיא. זה באמת חוק ספציפי. אתה רוצה דרך החוק הספציפי? אנחנו בחוק על הקלות צריכים לשמוע התנגדויות, אין מה לעשות. אם אתה רוצה לשנות את חוק התכנון והבנייה, שבהקלות לא יצטרכו לשמוע התנגדויות, אז יכול להיות שנתמוך בך, אני לא אומר שלא. לצורך העניין, זה לא קשור לחוק הזה. 
<תומר רוזנר:>
האם יש לך הסתייגויות?

<היו"ר אלי כהן:>
את רוב הדברים הטמענו. 

<עבד אל חכים חאג' יחיא (הרשימה המשותפת):>
העניין של ההחלטה של הרשות המקומית. כל עוד שהוא עומד בכל התנאים – זה לא שנותנים שיקול דעת רחב מידי לראש הרשות המקומית. נכון שיש את חוות הדעת של המהנדס. אנחנו נותנים את הוטו למהנדס שייתן את חוות הדעת ולא רואים שיש מקום לערער. צריך לשקול את העניין של הערעור על חוות הדעת של המהנדס. יכול להיות שזאת מדיניות של ראש רשות שלא רוצה את כל זה, ואז כל חוות הדעת יהיו לא בסדר. השאלה, איפה מערערים על חוות הדעת של המהנדס?
<תומר רוזנר:>
יש זכות ערר. על כל החלטה של הוועדה המקומית - - - 

<עבד אל חכים חאג' יחיא (הרשימה המשותפת):>
יש לנו פה את חוות הדעת של המהנדס. אני מדבר על ערעור על חוות הדעת. 

<תומר רוזנר:>
אם אתה יזם שמבקש, אתה יכול לכלול את ההתנגדות שלך או את ההערות שלך לחוות דעת המהנדס, במסגרת ערר שתגיש לוועדת הערר המחוזית. 

<היו"ר אלי כהן:>
חבר הכנסת חאג' יחיא, התשובה של תומר מקובלת עליך?

<עבד אל חכים חאג' יחיא (הרשימה המשותפת):>
כן. 

<היו"ר אלי כהן:>
אני מבין שהנוסח מקובל על אדוני. 
חבר הכנסת ילין, בבקשה. 

<חיים ילין (יש עתיד):>
קודם כל, אני מקבל את ההערות שהיו. אני חייב להגיד שבטווח הקצר, אני לא בטוח שזה יעשה את שלו. אני חושב שברגע שיצרכו לתכנן שוב – הרי מי שייקח עוד 20% קרקע, צריך לעשות את כל התכנון מחדש. אני לא בטוח כמה ייקחו. 

לעומת זאת, לטווח הבינוני והארוך,  זאת אומרת, אם כבר כל מי שמתחיל עכשיו מהתחלה אין לו תכנון מוקדם והוא מתחיל פה, לאלה כן כדאי. אבל עדיין לא נמצאים שם. 

אני אומר איפה אני חושב שזה יצליח ואיפה לא. 

<אביגדור יצחקי:>
אני חושב שאתה טועה. 

<חיים ילין (יש עתיד):>
אביגדור, אני מת לטעות. אני אומר את זה כבר עכשיו. הרבה אנשים הבטיחו לי כל-כך הרבה דברים ועברתי שלוש מלחמות, אני רוצה פעם אחת לטעות. 

<אביגדור יצחקי:>
אתה מתייחס לזה פרסונלית. 

<חיים ילין (יש עתיד):>
לא. 

יש לי משהו שהוא מהותי ואמרתי אותו אתמול. בבנייה אורבנית כל הזמן הלכנו על זה שיש לנו שטחים. תל-אביב היתה חול וחול אבל עכשיו איפה בכלל אפשר לבנות בתל-אביב? זאת אומרת, לאט לאט אנחנו מבינים שאנחנו סיימנו במרכז הארץ כמעט את כל הקרקעות. עכשיו, כשאנחנו צריכים לבנות שצ"פים, ריאות ירוקות, מוסדות חינוך ולהתאים אותם למציאות של היום, אז אין לנו. 
אני גדלתי בעיר שהכול היה על קומות, מהקנטרי קלאב שהיה על קומות, בית ספר שהיה על קומות. הכול היה על קומות עם תחבורה ציבורית. אנחנו צריכים לעשות שינוי בתפישה ואני בא מהמקום הזה. אם יש עיר שאין לה שטחים, כמו גבעתיים, אז המקסימום גודל של דירה לא יהיה 150 אלא 100. השטח הנוסף יהיה למוסדות ציבור. לא מסחרי, אני לא מדבר על מסחר בשום פנים ואופן כי אז תהיה מלחמת עולם בין הקניונים לבין כל מי שפותח מסחר מתחת לבניין. אני מדבר אך ורק על מוסדות ציבור. זה אומר מועדונים, גני ילדים, מעונות יום, מרפאות וטיפות חלב. אבל אז אין שטח לעשות את זה. אז המקסימום יהיה 100 מטר. על כל דירה שהוא לא בונה וחוסך 50 מ', יש לו, גם אם זה אומר שהוא לא יחרוג מה-75 מטר. זה השכל שאני מנסה להכניס לדבר הזה. 
מי שיש לו את השטחים, כמו קריית גת או כל מיני מרכיבים עירוניים אחרים שיש להם שטחים בשפע, אז אין להם בעיה. הם יפלו בדיוק לקטגוריה של בין 75 ל-150 ואין לי התנגדות. אבל חייבים לתת את האפשרות למרכז הארץ, לאותם מקומות שהם חנוקים. אני מבקש שהסעיף הזה לא יתנגד אלא הוא ייכנס כאופציה נוספת בתוך החקיקה. 
<תומר רוזנר:>
אדוני מציע שאפשר לאפשר לוועדה המקומית לקבל החלטה שבמצב שטחי הציבור שיש לה, היא משנה את מה שכתוב פה לגבי ה-150 מטר. היא אומרת: 100 מטר והשאר למטרות ציבוריות. 
<חיים ילין (יש עתיד):>
נכון. היא מקטינה את הדירות בשביל שתהיה לו אפשרות כי אחרת נמצא את עצמנו במקום - - - 
מה קרה, שיניתי לכם את המוד? יצאתם מהקופסא?

<בינת שוורץ-מילנר:>
הוא מבקש בעצם שינוי שימוש. 

<חיים ילין (יש עתיד):>
עשינו את זה בבאר-שבע. עשינו הקלות בקומות שניות. 
<אביגדור יצחקי:>
אני חושב שאנחנו צריכים לעשות משהו יותר כללי, לא רק בהקלה כמותית אלא בכלל. גני הילדים הם כולם קומה אחת ואין מעליהם כלום. למה? המתנ"סים קומה אחת ואין עליהם כלום. 

<חיים ילין (יש עתיד):>
אני לא מכיר הרבה ערים אבל אני אומר לך שבמחוזית בדרום התחלנו לעשות גם גנים וגם מעונות יום קומה שנייה ושלישית וזה בסדר. אבל לא על זה מדובר. אם יש לך אפשרות לעשות את זה, אז תעשה. אם אין לך אפשרות, אז תכניס את האופציה הזאת. היא לא באה נגד. 

<היו"ר אלי כהן:>
עמדת הממשלה?

<אביגדור יצחקי:>
עד 50%. 

<חיים ילין (יש עתיד):>
גן או מעון יום לפי התקן, 135 מ"ר, פחות מדירה של 150. חצר זה עוד 30 מטר? זה כמו דירה אחת. 

<כרמית יוליס:>
אני רוצה להתייחס להצעה הזאת. אנחנו מדברים בעצם על תוספת של הקלה. ההנחה היא שאנחנו מוסיפים שטחים והם הולכים אחר הייעוד שממנו הם נגזרו. כאן אנחנו מדברים על ייעוד למגורים. זאת אומרת, בסיטואציה של שיתוף הציבור שנעשה פה, יוצאים מנקודת הנחה שאנחנו רק מאפשרים את תוספת השטחים. כאן אדוני מבקש לשנות גם את הייעוד. שינוי ייעוד זה במסגרת שימוש חורג וזה אפשרי אבל הוא להיות קצוב בזמן. 
<חיים ילין (יש עתיד):>
אותו זמן שיש פה. 

<כרמית יוליס:>
אם אנחנו פועלים באמצעות התהליך הזה, השאלה המשפטית היא: האם ההליך הזה של הקלה שעליו אנחנו מדברים כרגע הוא אפשרי או שכבר גלשת?

<חיים ילין (יש עתיד):>
כראש רשות בין שלוש לחמש שנים יכולתי לתת את ההיתר בשביל להסדיר את שינוי הייעוד עליו את מדברת. בין שלוש לחמש שנים לפי החוק. אבל פה, כשאת לוקחת את החקיקה יש לך כמעט חמש שנים ואין לך בעיה. יש לך ארבע ועוד שנה. 
<אורי מקלב (יהדות התורה):>
לפני חודשיים חוקקנו חוק שאין שימוש חורג מדירות לכל שטח שהוא, כולל מוסדות ציבור. אנחנו ביטלנו את זה. צריכה להיות הלימה בין החוקים. 

<חיים ילין (יש עתיד):>
לבניין כזה צריך שצ"פ. 
<היו"ר אלי כהן:>
תודה חבר הכנסת ילין. 

<אורי מקלב (יהדות התורה):>
לא בכדי תומר נמצא פה. הוא היועץ המשפטי גם של ועדת הפנים. 
יש לי הערה מקצועית כי במקרה אני חבר בוועדת הפנים וגם בוועדה הזאת. חוקקנו חוק שביטל את כל האפשרות לשימוש חורג מדירות מגורים לשימושים אחרים. לדעתי הוא נכנס לתוקף ב-1.1 כהוראת שעה והוא עד 2020. אי-אפשר לעשות שימוש אחר, כפי שביקש ילין, אם מקבלים את ההסתייגות שלו. 
לאור הדברים שאמר חבר הכנסת ילין, אני לא יודע למה לא הארכתם לחמש שנים. תהליכי בנייה הם תהליכים ארוכים. יש התחשבנויות, יש כדאות, במיוחד אם מדובר על התחלות של תכנון. 

<תומר רוזנר:>
זה רק להגיש את הבקשה. 

<אורי מקלב (יהדות התורה):>
נכון, אבל בעוד ארבע שנים כבר לא אפשר יהיה להגיש בקשות. 

<אביגדור יצחקי:>
אחרי ארבע שנים.  

<אורי מקלב (יהדות התורה):>
נכון שמי שרוצה להתחיל היום אז יש לו מספיק זמן. אבל מי שירצה להתחיל בעוד שנתיים, אתם כבר מכניסים אותו לסד של זמן. ארבע שנים זה זמן סביר למי שמתחיל היום. 

<אביגדור יצחקי:>
ארבע שנים זה להגשת בקשות, זה לא לקבלת היתרים. אנחנו רוצים שיגישו כמה שיותר מהר. 
<אורי מקלב (יהדות התורה):>
לא הבנתי למה התכוונתם כשאמרתם שסמכות מהנדס העיר לפטור שטחי חנייה. אני מבין את מה שאתם אומרים לגבי מוסדות ציבור, שטחים פתוחים ותשתיות. יש תקן חנייה. מדובר על תוספת יחידות דיור. מה בסמכותו של מהנדס העיר?

<תומר רוזנר:>
הוא צריך להגיד שיש מספיק. 

<אורי מקלב (יהדות התורה):>
ואז הוא פוטר את הדירה מחנייה?

<תומר רוזנר:>
לא. הוא חייב להראות שיש במגרש או בסביבה פתרון חניה. 

<אורי מקלב (יהדות התורה):>
לדעתי זה קריטי. הרבה תכניות נפלו בגלל חניה. אנחנו יודעים שיש פסיקה שהחניה צריכה להיות במרחק מסוים מהבניין. אתה רוצה להרחיב את התקנה?
<תומר רוזנר:>
לא. 

<אורי מקלב (יהדות התורה):>
אם אתה מתכוון שהמהנדס צריך להראות, אז למה המהנדס? היזם עצמו צריך להראות. 

<תומר רוזנר:>
כדי שהיזם לא יספר סיפורים. המהנדס צריך להגיד שהפתרון שיש בסביבה או במגרש הספציפי הוא פתרון הולם. 

<אורי מקלב (יהדות התורה):>
אז אתה לא נותן הקלה. 
<תומר רוזנר:>
אין הקלה. 

<בינת שוורץ-מילנר:>
מדובר במגרש שאין עליו בניין ואז אפשר לחפור חניה בדרך-כלל אלא אם המגרש קטן. 

<אורי מקלב (יהדות התורה):>
מדברים על תוספת יחידות דיור.
<בינת שוורץ-מילנר:>
אבל במגרש שאין עליו בניין כרגע אתה חופשי מאילוצים. זה לא שאתה מוסיף 20% לבניין קיים. איפה שאפשר חניה תת קרקעית, אז אין בעיה. איפה שאי-אפשר, יש פתרונות של 350 מטר ועוד. 

<אורי מקלב (יהדות התורה):>
הנוסח הזה, שאתה נותן סמכות ושיקול דעת למהנדס העיר, לא הבנתי אותו. תקנה זה תקן. אז מה זה שיקול דעת? 

<תומר רוזנר:>
הוא צריך להגיד שהוא בדק והם עומדים בתקן. 

<אביגדור יצחקי:>
מה אתה מציע?

<אורי מקלב (יהדות התורה):>
אני לא מציע, אני שואל.  שאלתי אם יש הקלה במקומות חניה וקיבלתי תשובה שלא. לכן הניסוח לא כל-כך ברור לי. למה המהנדס צריך להחליט אם יש תקן. אם זה סעיף כדי שראשי ערים יוכלו לטרפד את התכנית הזאת, אז אפשר. אני רוצה להבין האם מאחורי הניסוח הזה עומדת - - - 
<היו"ר אלי כהן:>
חברת הכנסת זנדברג, הוא מעלה כאן נקודות חשובות. גם את מעלה את נושא החניה וניתנו תשובות חשובות.

<אורי מקלב (יהדות התורה):>
מצד אחד נחוקק חוקים שיאפשרו בנייה ומצד שני, נותנים סמכות למהנדס העיר שמבצע את מדיניות ראש העיר. 

אני גם מציע במקום "תואמים" לכתוב "מספקים". 

<תומר רוזנר:>
לא "תואמים" אלא "נותנים מענה". 

חבר הכנסת מקלב, צריך להבין פה דבר פשוט. הנושא של מתן ההקלה הזאת הוא בכל מקרה בשיקול דעת. יכול ראש רשות מקומית - - - 

<אביגדור יצחקי:>
לא ראש הרשות, הוועדה המקומית. 

<תומר רוזנר:>
תודה על התיקון. יכולה ועדה מקומית לקבל החלטת מדיניות שאומרת: אנחנו לא רוצים לתת את ההקלה הזאת בשום מקום בעיר שלנו. 

<תמר זנדברג (מרצ):>
את הקלת שבס?

<תומר רוזנר:>
את ההקלה הזאת. 

<היו"ר אלי כהן:>
גם את ההקלה הזאת. זאת הקלה שכפופה לאישור הוועדה המקומית. זה לא טייס אוטומטי. 

<תמר זנדברג (מרצ):>
לא אוטומטי אבל אם הוועדה המקומית לא מאשרת אז מה?
<עוזי סלמן:>
אם הוועדה לא מאשרת זה עומד למבחן משפטי. 

<היו"ר אלי כהן:>
חברת הכנסת זנדברג, בבקשה. 

<תמר זנדברג (מרצ):>
קודם כל שתי שאלות הבהרה. לגבי סמכות ועדה מקומית. הרי חלק מהבעיה שלנו עם ההקלה הזאת, שהיא בעצם הולכת בדרך עקומה ועוקפת את הוועדה המקומית. 

<אביגדור יצחקי:>
ממש לא, בדיוק הפוך.

<תמר זנדברג (מרצ):>
ואם הוועדה המקומית לא מאשרת? מה עם ועדת ערר? ועדה מחוזית?
<היו"ר אלי כהן:>
תומר, אני מבקש שתתייחס ואם יש צורך ניתן הבהרות ממשלה. 
<תמר זנדברג (מרצ):>
אמירה כללית שגם נוגעת לכמה הסתייגויות. אני בעצם מבינה מהדיונים שהיו כאן אתמול והיום, שיש לנו כבר את אותה הקלת שבס, שדיברנו עליה אתמול, שהיא מאפשרת לנו להוסיף יחידות דיור. עכשיו יש לנו בעיה במימוש יחידות הדיור האלה ולכן אנחנו רוצים לתת אפשרות להגדיל את השטח שלהן. 

<כרמית יוליס:>
לא, להגדיל את השטח לבנייה. 

<תומר רוזנר:>
זה נכון מה שהיא אומרת. 

<תמר זנדברג (מרצ):>
על-מנת להגדיל את שטח הדירות שבתוספת בגלל שהן לא מספיק - - - 

<דוד ביטן (הליכוד):>
שבס אתה יכול לאפשר בכל מקרה. 

<תמר זנדברג (מרצ):>
אתה יכול אבל עכשיו אתה רוצה להגדיל את שטח הדירות בשבס. נכון?

השאלה היא בעצם: איפה כאן הבשורה לתוספת יחידות דיור?

תומר, לגבי סטייה ניכרת בנושא תוספת יחידות דיור. אמרת שלא אפשרת את זה. 

<תומר רוזנר:>
אני אסביר שוב. היום מותר להוסיף יחידות דיור לפי הקלה מכוח התקנות המכונות " תקנות סטייה ניכרת" הידועות כהקלת שבס. ההקלה הזאת מאפשרת תוספת של עד 30% יחידות דיור בכל בניין. 
<דוד ביטן (הליכוד):>
30% זה במכירה לזוגות צעירים. 

<אורי מקלב (יהדות התורה):>
בשבס יש גם מינימום. 

<דוד ביטן (הליכוד):>
אף אחד לא נותן את זה היום. 

<היו"ר אלי כהן:>
חבר הכנסת ביטן, אני מבקש לתת לתומר להשיב. 

<תומר רוזנר:>
יחד עם זאת, אם תכנית קבעה שאי-אפשר לעשות את זה ואי-אפשר לתת את הקלת שבס/סער אלא מספר יחידות הדיור שנקבעו בתכנית הן ותו לא, אומר החוק הזה שעל אף האמור בתכנית, יהיה אפשר לתת עד 30%. 
<תמר זנדברג (מרצ):>
כלומר, בכל מקרה החוק הזה מתייחס להקלת שבס?
<תומר רוזנר:>
נכון, כגבול מקסימום. 

<תמר זנדברג (מרצ):>
אם הקלת שבס על כלליה לא חלה, החוק לא חל?

<תומר רוזנר:>
נכון. 

<תמר זנדברג (מרצ):>
הבנתי. 

קודם כל, כל הערה שאני אומרת או הסתייגות שאני מבקשת לרשום, זאת הסתייגות בשם קבוצת מרצ. 

אני מבקשת בסעיף 1 לקצר את הזמן מארבע שנים לשלוש שנים, כמו שביקשנו לעשות. אני מבקשת לרשום את זה כהסתייגות. 
לגבי נושא הבנייה הרוויה עליה דיברנו קודם. אני מבינה את השיקול שלכם להוריד מצפיפות של 7 שהוצעה חזרה למה שהיה, שזה בעצם ארבע. אני גם מבינה את השיקול לגבי המגזר הערבי. יש לי בעיה לגבי המגזר הלא ערבי, המגזר היהודי העירוני, הסמי-אורגני. למה? מה אנחנו עושים פה? כל הדיון שהיה לנו אתמול, שבעצם ההקלה הזאת, עקומה ככל שתהיה – אמרתי שזאת לא דרך המלך להוסיף יחידות בנייה או זכויות בנייה דרך הקלה. זאת בעיה. 
<היו"ר אלי כהן:>
הזמן שאת נותנת לנו את ההרצאה ששמענו אותה גם אתמול היא על חשבון ההסתייגויות. 

<תמר זנדברג (מרצ):>
נגיד שאנחנו אומרים שיש צורך דחוף וחייבים עכשיו. למה את כל אותה בנייה פרברית, ביניים, מפוזרת, מבוזרת, עד אז עכשיו נוסיף לה 30%? כלומר, זה בעצם פלוס יחידות הדיור שנתנו והגדלנו אותן עד 150 מטר, חצי מהן. בעצם אנחנו מוסיפים עוד איזה פנטהאוז שניים בפרברים, במקום שזה מיועד לבנייה רוויה. מה הרציונל בזה? 

תתייחסו בסוף לאחר שאסיים. 
<היו"ר אלי כהן:>
תפרידי בין התייחסות ובין הסתייגות.

<תמר זנדברג (מרצ):>
אם כך, אני מבקשת בסעיף הזה להחיל את התוספת הזאת רק על מקומות שהיא בנייה רוויה יותר. 

<היו"ר אלי כהן:>
להחזיר לשבע. 

<היו"ר אלי כהן:>
את יודעת שאת מחליפה כאן את עיסאווי פריג', הוא מסכים לזה?

<תמר זנדברג (מרצ):>
ראית אותו פה? נדמה לי שהוא מסכים. 

לגבי השטח. אני רוצה להצטרף או לרשום הסתייגות חדשה, להסתייגות של חבר הכנסת ילין. נדמה לי שגם הדברים של דוד ביטן קולעים לזה. הרי יש לנו היום את אותה תוספת שבס, כלומר, להוסיף יחידות דיור קטנות בשביל לדאוג לבנייה האורבנית הרוויה אנחנו יכולים. 
יש לנו בעיה, ככל הנראה, שלדירות האלה אין ביקוש וצריך דירות יותר גדולות. 

<אביגדור יצחקי:>
זה ממש לא נכון. זאת לא המציאות. 

<דוד ביטן (הליכוד):>
איזה מציאות? כמה עיריות נותנות שבס?
<תמר זנדברג (מרצ):>
גם עכשיו לא יתנו. 

<דוד ביטן (הליכוד):>
אתם משאירים את זה עוד פעם בסמכות?

<אביגדור יצחקי:>
בין היתר כי הדירות נהיות יותר קטנות. 

<דוד ביטן (הליכוד):>
הייתי בטוח שחובה לתת. אז מה עשינו? מה עשיתם פה? לא עשיתם כלום. 
<תמר זנדברג (מרצ):>
את התובנה הזאת קיבלתי ממך אתמול. לכן היתה ההבהרה שלי בהתחלה. עיריות שלא נותנות היום שבס וימשיכו לא לתת, אז החוק לא חל. עיריות שנותנות שבס, או שהיו נותנות שבס אם יחידות הדיור היו גדולות יותר, אליהן החוק הזה מיועד. 
<דוד ביטן (הליכוד):>
נתניה, למשל, לא רוצה לתת. תכריחו אותה לתת שבס. אם תכריחו אותה אז היא תיתן. 

<תמר זנדברג (מרצ):>
יפה, בדיוק. 

<דוד ביטן (הליכוד):>
אתם נכנעים לה?

<היו"ר אלי כהן:>
חבר הכנסת ביטן, בגידול, לפחות ממחצית הדירות חייבות להיות מתחת ל-75 מ"ר. 

<דוד ביטן (הליכוד):>
אני אסביר. בהרבה מקומות במרכז הערים אתה יכול לבנות על חצי דונם בניין משותף. שם הבעיה היא הדירות ולא השטח. בדרך כלל אתה אפילו לא יכול להכניס את כל השטח שיש לך בזכויות הבנייה בתוך התכנית עצמה ואז נותר לך שטח מיותר. כשהם באים לבקש שבס, העיריה לא מוכנה. אם יש לך עוד שתי דירות, אז אתה יכול להכניס את השטח המיותר בתוך הדירות שבס בלי להקטין כמעט, כי אחרת אתה מוותר על 150 מטר. זה לא נותן פתרון העניין הזה. זה בכלל לא נותן פתרון. אתם ממשיכים עם אותה מנטרה. אני אוהב את ראשי הערים ותומך בהם אבל בנושא של הבנייה הרגולטור הכי בעייתי זה ראשי הערים. זה לא רוצה לתת דירות קטנות. ראש עיריית נתניה לא רוצה כי היא לא רוצה אוכלוסיות חלשות. כאילו הילדים שלנו שגדלים בנתניהו או בראשון וצריכים לקנות דירה, הם האוכלוסייה החלשה. השאלה מה אנחנו רוצים לעשות?
קודם כל אנחנו צריכים לחייב את העירייה לתת שבס בהוראת שעה. זה לא שאנחנו פוגעים בסמכות של ראשי הערים או של הוועדות. יש היום בעיה של דירות במדינה אז אנחנו נותנים הוראת שעה שאם קבלן מבקש שבס, חייבים לתת לו. או שהוועדה הארצית והמחוקק והשר נותנים פעם אחת ולתמיד ושמים את הדברים על השולחן, או שלא. אז עוד פעם אנחנו מתחילים שאסור לפגוע בוועדה המקומית, זה תלוי כמה בתי ספר וזה תלוי וזה תלוי ואז עוד פעם לא יהיה כלום. אז אם אתם רוצים לעשות את זה בצורה הזאת, אז חבל על הנייר. פעם אחת ולתמיד, בואו נשים את הדברים על השולחן. ראשי הערים, עם כל הכבוד להם, יזוזו הצידה לשלוש שנים ושיתנו לנו לפתור את הבעיה של הדיור ולא לעשות רגולציה על רגולציה. גם ועדה מקומית היא רגולטור כי ראש העיר הוא רגולטור. אתם לא מבינים את זה?
עם כל הכבוד, מי היא ראש עיריית נתניה שהיא לא מוכנה לתת דירות קטנות? גם ראש עיריית נס ציונה. הם שניהם מהליכוד, אני אומר את זה בגלוי. הם לא נותנים דירות קטנות. מה זה הדבר הזה? מספיק עם זה. 

<היו"ר אלי כהן:>
דברי טעם, חבר הכנסת ביטן. 

<תמר זנדברג (מרצ):>
אני רוצה לחזק את הנקודה הזאת. הנציג של פורום ה-15 הוא היועץ המשפטי של עיריית תל-אביב. עיריית תל-אביב בונה דירות קטנות. אז החוק הזה רק מעקם לה את מערכת התכנון. הוא לא עוזר לה, הוא לא מגשים את המטרה של החוק, הוא רק מקלקל. 
עיריות אחרות, שלא רוצות לתת דירות קטנות, לא יתנו, כמו שאומר חבר הכנסת ביטן. כלומר, אנחנו נקבל את הרע מכל העולמות במקום ללכת בדרך המלך. 

<דוד ביטן (הליכוד):>
אפשר לחייב לארבע שנים. 

<תמר זנדברג (מרצ):>
כמו חבר הכנסת ילין, אני מציעה שאת שטחי היחידות של ה-150 מטר, את ה-50% השניים, להגביל ל-100 מטר. במקום 150 מטר שיהיה 100 מטר. 
<היו"ר אלי כהן:>
נרשם. 

<תמר זנדברג (מרצ):>
דבר נוסף. בחוות דעת מהנדס הוועדה, אני מבקשת להוסיף את הנושא של הניתוח הפרוגרמתי. 

<תומר רוזנר:>
מה זה אומר?

<תמר זנדברג (מרצ):>
תכף עוזי יסביר. 

עוד שני דברים קטנים. בסעיף של פקיעת ההיתר אחרי שנה והשנה הנוספת, אני רוצה שמבקש ההיתר יצדיק את השנה הנוספת מטעמים מיוחדים. לא סתם שנה אלא שיסביר. 

לגבי הנושא של ההתנגדויות. אחת הבעיות שעולה מהעובדה שאנחנו פונים למסלול של הקלה ולא למסלול תכנית זה שההתנגדויות לציבור מוגבלות, גם במועד שלהן וגם בזה שרק מי שנפגע יכול להתנגד. אני רוצה למצוא דרך, ואני מקווה שהייעוץ המשפטי יעזור לי, להרחיב גם את הזמן הניתן להתנגדות וגם מי יכול להתנגד. שאפשר יהיה להתנגד מטעמים אידיאולוגיים. כשמתכננים עיר זה טעמים, מה שאת קוראת אידיאולוגים. זה לא רק הקלה ותוספת זכויות בנייה. זה לא צריך לבוא על חשבון ההתנגדויות של הציבור. 
<היו"ר אלי כהן:>
תודה לחברת הכנסת זנדברג. 

<היו"ר אלי כהן:>
התאחדות הקבלנים, בבקשה. שתי דקות אדוני.

<אמיר הלר:>
אני לא מגיש הסתייגויות, אני מגיש הערות. 
לגבי סוג מבנה שמחילים עליו את החוק. מחילים את זה על בניין שעוד לא התחילו לבנות אותו. אני חושב שנכון וראוי להחיל את זה גם על בניין שבנייתו החלה, כי אין שום הבדל בין יחידת דיור נוספת שתתקבל כשבס לבניין שהתחילו לבנות אותו לבין אחד שלא התחילו לבנות אותו. אותה יחידת דיור תקבל את ההקלה. זה גם לא יעכב את הבנייה, כי תוך כדי תהליך הבנייה הוא יכול לבקש את ההקלה הזאת. זה לא מפריע, לא פוגע, וזה תואם גם את החלטת הממשלה. 
נקודה שנייה זה המועד. בהחלטת הממשלה נקבע 1.1.2013 ואחרי זה 1.1.2011, לגבי ההתניה. אני לא מבין את המועד הזה. זה מועד שהוא סתם תלוש. למה הוא רלוונטי בכלל? למה אם כל סטייה מתכנית תהווה סטייה ניכרת, השנה ה-13 רלוונטית או השנה ה-11 רלוונטית. זה רק פוגע בחלק מהתכניות שהכניסו את ההתניות האלה. 

<אורי מקלב (יהדות התורה):>
החוק הזה חל רק על תכניות שאושרו לפני 2011. הוא שואל למה 2011?

<היו"ר אלי כהן:>
לא, שיש להם התניה. 

<בינת שוורץ-מילנר:>
 התניה ניכרת זה תכניות מלפני 2011. שאר החוק חל על - - - 
<אורי מקלב (יהדות התורה):>
אבל אנחנו הולכים כאן הרבה על סטיות ניכרות. ההקלות האלה הן בגלל סטיות ניכרות. למה אנחנו לא מאפשרים את זה? מה התאריך הזה? אתה מצמצם עוד אלפי בתים. 
<אמיר הלר:>
לגבי קווי הבניין. אני לא מבין למה. אני באמת לא מצליח להבין למה ואני לא מבין למה זה מצמצם. זה בסך הכול - - - 
<קריאה:>
זה יזרוק אותנו לוועדות ערר אין סופיות. 

<אמיר הלר:>
לא. אני אסביר לך למה זה יכול לעזור דווקא. במקום שבו לשכנים מפריע דווקא הגובה ואפשר לאפשר את ההרחבה לרוחב, זה יכול לסייע לראש הרשות וזה יכול להסיר את ההתנגדויות. 

הערה נוספת היא לגבי פקיעת ההיתר. מי שהוציא היתר יודע איזה מדורי גיהינום צריך לעבור כדי להעביר היתר. זה שהסנקציה היא פקיעת היתר, זאת סנקציה נוראית. אני לא מדבר על הכסף ולא מדבר על האגרות אלא על עצם הפרוצדורה. 

<היו"ר אלי כהן:>
אמיר, ההערה ברורה. 

<אמיר הלר:>
לפחות תן לי שתי דקות להסביר. 

לגבי פגיעת ההיתר. כשבן אדם מוציא היתר הוא רוצה לבנות. סביר להניח שמה שמעכב אותו בבנייה זה כל מיני הוראות של רשויות שונות שמפריעות לו. 
דבר נוסף זאת הערה טכנית. לא הכנסתם כאן את עניין הווד"ל. זה מוגדר כוועדה מחוזית. לא ברור לי אם זה חל על תכניות שחלות על הווד"ל. יש הרבה דירות שאושרו במסגרת הווד"ל ודווקא שם יש מחיר למשתכן והשבס הזה חשוב לצורך הסבסוד הצולב. 

לגבי תוקף הוראת השעה. דובר פה על 3 שנים, 4 שנים, 5 שנים. ההוראה הזאת, אם היא טובה ונכונה, היא צריכה להיות הוראה קבועה ולא הוראת שעה. 

שילוב מוסדות הציבור שעלה כאן כהסתייגות וראיתי שהממשלה שוקלת את זה. לדעתי זה הקש שישבור בכלל את ההצעה הזאת. זה לא ימומש, אף אחד לא יבקש את זה. מישהו צריך לבנות את מוסדות הציבור האלה. עכשיו זאת תהיה התדיינו ת מול הרשת כמה יעלה לבנות, מי בונה, האם זה חלק מההיטלים והאגרות. זאת הדרך להרוג את זה. 
<היו"ר אלי כהן:>
זה באמת נראה לי מסובך. את ההערה הזאת אנחנו שוקלים בחיוב. 

<אמיר הלר:>
עוד מילה לגבי קווי הבניין. החלטת הממשלה דיברה על הגדלה של 10%. כשקיבלה את ההחלטה הממשלה ראתה לנגד עיניה את הבעייתיות בהגבהה ולכן נתנה אפשרות להגדיל ב-10% את ההקלה של קווי בניין. אני לא מבין למה עכשיו מחריגים את המקומות שבהם נקבע בתכנית שזאת סטייה ניכרת. 

<היו"ר אלי כהן:>
עמותת במקום, בבקשה. 

<שרון קרני כהן:>
אני אחזור במשפט על מה שאמרתי אתמול. לטעמנו כל התוספות האלה לא מתאימות להקלה. הן מתאימות להליך תכנוני. זה תוספות שהן מרחיקות לכת, בוודאי בסביבה עירונית צפופה והן צריכות להיות חלק מהתכנון. 
<היו"ר אלי כהן:>
גברתי, הסתייגויות לחוק. היום אנחנו לא בפרשנויות. 

<שרון קרני כהן:>
לדעתנו, הגדלת מספר יחידות הדיור הוא יעד הכרחי אבל לא מספיק. אם אנחנו נייצר פה יחידות דיור בגודל של 150 מטר, זה לא קהל היעד שסובל ממשבר הדיור. זה קהל היעד של אנשים שחסר להם איפה להשקיע בנדל"ן. אנחנו לא חושבים שהמוסד הזה צריך לדאוג דווקא להם. אנחנו כמובן בעד הדירות הקטנות, רק אנחנו רוצים להזכיר שהגודל הוא לא המרכיב היחיד שקובע מחיר. גם דירה של 75 מטר עלולה להיות מאוד יקרה ומחוץ להישג ידם של הרבה אנשים. אנחנו רוצים להציע לשלב איכשהו את התוספת השישית לסיפור של דיור בר השגה בחוק הזה. 
לגבי מה שדובר קודם, אם זה יהיה קו בניין, כל ההתגברות על סעיף שנקבע בתכנית קיימת וחלה שקובעת כסטייה ניכרת איזו סטייה ממנה, למרות שהיא לא מגיעה לתקרה שבתקנות, לטעמנו זה בעייתי. זה באמת ממחיש שהסיפור הזה לא מתאים להקלה. 
<היו"ר אלי כהן:>
שמעת את ההתייחסויות. מה שהוסכם, חבל לחזור עליו. 

<שרון קרני כהן:>
לגבי הנושא של כמה יחידות דיור אפשר להוסיף. לטעמנו צריך להוסיף פה שמספר יחידות הדיור המותר לא יעלה על מה שמותר בתקנות סטייה ניכרת כי כרגע לטעמנו זה לא ברור בנוסח הקיים. אנחנו חושבים שצריך להוסיף את זה. 
לגבי התחולה של מקום שכבר ניתן היתר מכוח תמ"א 38, שמחנו לגלות שהיועץ המשפטי המליץ לקבל את הערתנו ולכן אני לא צריכה לחזור עליה. 

<תומר רוזנר:>
לגבי כפיפות לתקנות סטייה ניכרת, אני חושב שזאת הערה נכונה. 
<היו"ר אלי כהן:>
החברה להגנת הטבע ואחר-כך חבר הכנסת דוד ביטן. 

<איתמר בן דוד:>
עלו פה נקודות בעייתיות אבל ככלי מדיניות החוק הזה נראה לנו נכון. הוא נותן זכויות בנייה במקומות שכבר הוחלט לפתח אותם. בין השאר, הוא אחד הכלים הממשיים על אדמה פרטית בישראל וזה חלק מהחוזק שלו. 

אני חושב שחשוב להוסיף איזה מנגנון מעקב ובקרה בשביל שמנהל התכנון יוכל ללמוד עד כמה הכלי הזה יושם. גם בתמ"א 38 בהתחלה לא היה מנגנון של דיווח. חשוב להכניס מנגנון דיווח כדי שמנהל התכנון כמה יחידות דיור הניב המהלך הזה. לעת סיום החוק, או אולי יאריכו אותו, נדע את הנתונים. לפחות לבצע עבודת מעקב מקצועית של מנהל התכנון כי גם יכולות להיות בעיות בחלק מהיישובים. 

<היו"ר אלי כהן:>
חבר הכנסת ביטן, בבקשה. 

<דוד ביטן (הליכוד):>
יש לי שתי הערות. להוסיף בחוק סעיף שאומר שהרשות והוועדה המקומית חייבים לאשר שבס 20% למשך 4 שנים כהוראת שעה. ואז, אם היזם ירצה להוסיף מטרים יוסיף. לא ירצה, לא יוסיף. 

דבר שני, אני רוצה להוסיף סעיף שקשור להיטל השבחה. יש יזמים שלא ירצו את התוספת מטרים הזאת. מכיוון שזאת אופציה שקיימת, יכולים לחייב אותם בהיטל השבחה בעת מכירת הקרקע. ולא בעת הפנייה. במכירה, מכיוון שקיימת אופציה של הקלה – לא של תב"ע. בתב"ע אי-אפשר לחייב היטל השבחה, כמו שהיה בתיקון 101, אבל בתיקון כזה הם יחייבו היטל השבחה בעת המכירה וזה דבר שלא יעלה על הדעת. צריך להכניס סעיף בעניין הזה. 
<קריאה:>
אבל זאת לא זכות מוקנית. 

<דוד ביטן (הליכוד):>
זכות בהקלה מחויבת בהיטל השבחה. 

<בינת שוורץ-מילנר:>
במימוש. 

<דוד ביטן (הליכוד):>
לא. מכירת קרקע נחשב כמימוש. 

<היו"ר אלי כהן:>
הממשלה תתייחס. 
<דוד ביטן (הליכוד):>
תבדקו את זה. 

<אורי מקלב (יהדות התורה):>
היטל השבחה הוא רק בעת המימוש. 
<דוד ביטן (הליכוד):>
תבדקו את זה ואם צריך תוסיפו סעיף. 

<היו"ר אלי כהן:>
תכף תתייחסו ואם צריך תוסיפו סעיף. 

<דוד ביטן (הליכוד):>
זאת לא הקלה רגילה. רק בנסיבות מאוד חריגות אפשר לבטל אותה. ההסתייגות שלי היא להוסיף סעיף שהעיריות חייבות לתת שבס לארבע שנים. 

<היו"ר אלי כהן:>
תודה רבה לחבר הכנסת ביטן. 

אחרון הדוברים, פורום ה-15, רק הסתייגויות לחוק. תשומת לבך שחלק מההערות שנתתם הוטמעו.

<עוזי סלמן:>
נכון. לכן אני אהיה קצר ולא אחזור על דברים שכבר נאמרו. 
אני רק רוצה הערה קטנה לחבר הכנסת ביטן. מדובר על בהקלה רגילה לכל דבר ועניין. המועד של ההיטל השבחה הוא מועד ההקלה ולא מועד אישור התכנית. 
<דוד ביטן (הליכוד):>
מכיוון שמדובר בהקלה חריגה - - - 

<עוזי סלמן:>
היא לא חריגה, היא הקלה רגילה. 

<דוד ביטן (הליכוד):>
אז בעצם העירייה מחויבת לתת אותה. לכן במצב הזה יבואו השמאים של העיריות ויעשו הבחנה בין הקלה רגילה להקלה כזאת. אם אני טועה, אז שלא יתקנו. 

<עוזי סלמן:>
לגבי מועד התחילה. העמדה של פורום ה-15 היתה ונשארה שההקלה הזאת לא צריכה לחול על תכניות חדשות. זאת אומרת, אם היום אצלי בתל-אביב אושרה תכנית 3700 עם 12,000 יחידות מגורים, המשמעות היא מחר תוספת של 20%. צריך לזכור גם שהקלה זה נקודתי, זה ניתן פר מגרש וזה לא ניתן רוחבי. לכן, זאת אש בשדה קוצים. ברגע שמאשרים הקלה למישהו אחד זה רץ. 
<אורי מקלב (יהדות התורה):>
אתה מדבר על תכניות שכבר אושרו?

<עוזי סלמן:>
אני אומר על תכניות שכבר אושרו. 

<כרמית יוליס:>
זה רק התכניות שאושרו לפני 2011 וקבעו שסטייה מהוראה היא סטייה ניכרת, רק על זה ניתן להתגבר. אבל כל תכנית - - - 
<היו"ר אלי כהן:>
הגברת בינת שוורץ, אני מבקש את התייחסותך. 

<דוד ביטן (הליכוד):>
קחו בחשבון שהחוק הזה יעלה את ערך הקרקע באופן אוטומטי. 

<עוזי סלמן:>
הרציונל של ההערה שלנו, שברגע שיש תכנית חדשה – חדשה בתכנון ובנייה זה תכנית בת עשר שנים, לא בת שנה. חדשה בתכנון ובנייה, לפי תפישתנו, זאת תכנית של עשר שנים והיא מייצרת ודאות תכנונית לסביבה, לכל גורם שמעורב בה. לכן, לשנות אותה בהקלות בעינינו זה לא נכון. אמרתי והערתי. 
ההערה השנייה שהעלינו היתה, וזה עלה גם על-ידי חברת הכנסת זנדברג, זה הנושא של חוות דעת בכתב לגבי פרוגרמתית, שעושה ניתוח פרוגרמתי. 

<תומר רוזנר:>
אני לא מבין. 
<בינת שוורץ-מילנר:>
הוא מדבר על חדשות 10 שנים אחורה. זה חדש אצל סלמן. 

<תומר רוזנר:>
אבל מהיום ואילך זה לא חל. 

<עוזי סלמן:>
אושרה אצלנו השנה תכנית – בסדר, הערתי. 

חוות דעת בכתב מאת מהנדס הוועדה. החשיבות היא שזה מונע לחצים על מהנדס הוועדה. חוות דעת פרוגרמתית נעשית על-פי אמות מידה סדורות וידועות.
<תומר רוזנר:>
תסביר לנו מה זה. שנדע מה לרשום בהסתייגות של חברת הכנסת זנדברג.

<עוזי סלמן:>
חוות דעת פרוגרמתית אמורה להיעשות לגבי כל תכנית, בעיקר תכנית בסדרי גודל שעליהם רוצים לתת הקלות. היא מייצרת בעצם את היחס בין שטחי ציבור, בין צרכי ציבור, כולל תשתיות הנדסיות, תשתיות ציבוריות, לבין זכויות הבנייה שניתנות בתכנית. ברגע שמבקשים ציפוף והקלה כמותית צריכה להיערך איזו בדיקה פרוגרמתית לגבי העובדה שהתכנית של תוספת זכויות הבנייה עומדת בדרישות ביחס הולם לצרכי הציבור. אני אומר שזה לא רק תשתיות ציבוריות, זה גם תשתיות הנדסיות. 
לכן אנחנו חושבים שברגע שתהיה למהנדס העיר חוות דעת בכתב, אז יהיה יותר קשה ללחוץ עליו. זאת הנקודה, לשחרר אותו מלחצים. 

<תומר רוזנר:>
מה אתה רוצה שיהיה כתוב?

<עוזי סלמן:>
שיהיה כתוב: חוות דעת בכתב של מהנדס הוועדה, חוות דעת פרוגרמתית. 
<תומר רוזנר:>
מה זה פרוגרמתית?

<קריאה:>
הוא רוצה כמו בתמ"א. 

<היו"ר אלי כהן:>
חברים, יש לנו אישור מיושב ראש הכנסת לשבת עד 16:15. 

הנקודה האחרונה. הבנתי מתומר שהורדתם את ה-197 כי אתם סבורים שיש פה את האיזון הנכון מבחינת זכויות הבנייה.

<תומר רוזנר:>
בדוחק, אך יש. 

<היו"ר אלי כהן:>
תודה לעורך דין סלמן. 

אנחנו נעבור להתייחסויות קצרות של אביגדור יצחקי ובינת שוורץ. 

<בינת שוורץ-מילנר:>
לגבי ההצעה של חבר הכנסת מקלב שההקלה תאפשר גם הוספת שימוש. מכיוון שאפשר לעשות את זה בשימוש חורג במקומות שבהם נדרש וצריך, הרשות המקומית יודעת לדרוש את זה. אנחנו לקחנו לתשומת ליבנו שבחוק ההסדרים נעשה תיקון לחוק התכנון והבנייה ונקבע שרשויות מקומיות לא יכולות לתת שימוש חורג מעבר לקומה ראשונה לצרכי ציבור. אנחנו נבחן את האפשרות באמת לשים איזה סייג על זה וכך נאפשר לרשויות המקומיות גם במקרים האלה. למשל, לעשות גן ילדים גם בקומה ראשונה וגם בקומה שנייה, מה שהיום אסור להם. אבל זה במסגרת שימוש חורג. 
<כרמית יוליס:>
גן ילדים כנראה יוחרג. 

לגבי ההערות של חברת הכנסת זנדברג. לגבי 7 יחידות דיור במגזר שאיננו ערבי. יש תכנית מאושרת על המגרש והתכנית המאושרת אומרת 5 או 6 יחידות דיור ולא 7. אנחנו מאוד רוצים, גם בישובים האלה, לאפשר יותר. לכן, מבחינתנו, הציפוף והאינטנסיביות העירונית במקום שיש בו תכנית מאושרת – זה לא שאין תכנית ואנחנו עושים עכשיו 4 יחידות דיור. יש תכנית. גם אם היא סמי עירונית, אנחנו רוצים לאפשר את זה שם.  

<תמר זנדברג (מרצ):>
הרי המטרה של התיקון הזה זה לאפשר הגדלת - - - 

<היו"ר אלי כהן:>
לא, לא. היא עונה תשובה. יכול להיות שהתשובה תמצא חן ויתכן שלא. בסוף התשובה, או שאת מורידה את ההסתייגות או שמשאירה אותה. 

<תמר זנדברג (מרצ):>
המטרה של הדבר הזה היא להגדיל את הדירות. למה שהתוספת לא תהיה קטנה?

<היו"ר אלי כהן:>
בינת, אם תשובתך תהיה מקובלת עליה היא תוריד. 

<תמר זנדברג (מרצ):>
היא לא ענתה לי. 

<היו"ר אלי כהן:>
אני לא מהנדס אבל היא אמרה את התשובה בצורה ברורה. יש תכניות של ארבע. רוצים גם במקומות של ארבע על מגוון היישובים, לאפשר להם את היחידה הנוספת. 

<תמר זנדברג (מרצ):>
אבל היחידה הנוספת מותרת בתכנית. כל מה שהחוק הזה עושה, זה פשוט מגדיל אותה, זה הכול. למה שיחידה נוספת לא תהיה קטנה?

<בינת שוורץ-מילנר:>
ההקלה הזאת מוציאה את זה מהכוח אל הפועל. 

<היו"ר אלי כהן:>
בבקשה תעברי לסעיף הבא. 

<בינת שוורץ-מילנר:>
ההצעה לפתוח את ההתנגדויות לכולם כמובן שהיא לא מקובלת עלינו בשום פנים ואופן. 

<היו"ר אלי כהן:>
התשובה ברורה, הנושא הבא.

<בינת שוורץ-מילנר:>
לגבי לאפשר שנה נוספת רק מטעמים מיוחדים, אנחנו חושבים שזה לא נכון. זה מאוד יעזור לכל מי שמתנגד לתקוף את זה. תיתן הוועדה המקומית טעמים, יגיד התוקף שזה לא טעמים מיוחדים אלא סתם טעמים. 

<היו"ר אלי כהן:>
תשובה ברורה. 

<תומר רוזנר:>
כן הייתי מציע לכם לשקול אמנם לא טעמים מיוחדים אבל לפחות טעמים שיירשמו. שתהיה הנמקה ולא באופן אוטומטי. 
<בינת שוורץ-מילנר:>
בסדר. 

לגבי ההצעה של חבר הכנסת ביטן לחייב את הרשויות המקומיות לתת את שבס.
<דוד ביטן (הליכוד):>
כהוראת שעה. 

<היו"ר אלי כהן:>
בנושא הזה אני מסכים עם חבר הכנסת ביטן במאת האחוזים. אם באמת אנחנו רוצים לטפל – יש ערים שבאופן עקרוני לא נותנים שבס באופן גורף. הם לא נותנים לאף אחד ולא שמופעל שיקול דעת. לכן, חבר הכנסת ביטן, אתה צודק.
יחד עם זאת, גם בהתייעצות כאן נאמר לי הדבר הבא. אתה גם ניהלת עניינים מוניציפליים רבים. החשש שלנו הוא שאם נעשה זאת דרך הממשלה, יקרה מצב שראשי הערים יתקעו לנו את הנושא של ההיתרים. הם לא יתנו היתרים. 
<דוד ביטן (הליכוד):>
איך הם יכולים לתקוע היתרים? מספיק עם זה. 
<חיים ילין (יש עתיד):>
לא יתקעו. 

<היו"ר אלי כהן:>
אדוני, יו"ר מטה הדיור. אני מבקש ממך שבמהלך החודש הקרוב  תשב עם השלטון המקומי ועם ראשי הערים ותנסה להגיע עד ה-15.1 להצעה שתיתן לפחות 10%. 
<דוד ביטן (הליכוד):>
20%. 

<היו"ר אלי כהן:>
אני יודע שיש לך יכולות ניהול משא ומתן טובות וענייניות לטובת פתרון משבר הדיור. אם תצליח, נברך אותך. בכל מקרה תודיענו תשובה ככל שתהיה. 

זאת משימה לא פשוטה. אין לי ספק שתהיה לו כאן משימה מאוד מסובכת וקשה. יחד עם זאת, אם יו"ר מטה הדיור לא יצליח, אני מזמין אותך, חבר הכנסת ביטן יחד איתי ועם אחרים להגיש הצעת חוק פרטית. 

<דוד ביטן (הליכוד):>
לא, לא. 

<היו"ר אלי כהן:>
לי אין בעיה להתעמת איתם. 

<דוד ביטן (הליכוד):>
יש חוק, אז בואו נכניס את זה לתוך החוק. 

<תומר רוזנר:>
יש לזה חצי תשובה בחוק. 

<אביגדור יצחקי:>
חבר הכנסת ביטן, לא יהיה מאושר ממני לעשות את זה. יחד עם זאת, אתמול קיימנו דיון. היו ראשי השלטון המקומי, היו ראשי ערים. הנושא הזה לא כלול בתוך החוק הזה. בעיניי זה שינוי די מהותי בחוק הזה. בכלל לא דיברנו איתם על הדבר הזה. אני לא חושב שזה נכון, אפילו מבחינה אתית, לבוא ולשים להם דבר כזה ולחייב אותם.  

<דוד ביטן (הליכוד):>
בואו נעכב את החוק הזה לעשרה ימים. 

<אביגדור יצחקי:>
לא. אני מבקש שלא. 

חבר הכנסת ביטן, אנחנו הולכים להביא את כל הנושא של התחדשות עירונית לתוך הוותמ"ל. אני חושב שזה דווקא חלק מתוך החוק הזה שכן יכול להתאים. בשבוע הבא כבר נביא את זה לקריאה ראשונה. אני חושב שמן ההגינות הבסיסית היא – אנחנו עובדים איתם בשיתוף פעולה. 
<דוד ביטן (הליכוד):>
איזה שיתוף פעולה? נתת את כל הסמכויות אליהם? איזה שיתוף פעולה יש פה. 

תראה, הרגולטור מספר אחד בנושא תכנון ובנייה כיום זה העיריות והוועדות המקומיות. 

<דוד ביטן (הליכוד):>
חבר הכנסת ביטן, אני מוכרח לומר לך שלתכניות שלנו, כל מה שאנחנו עושים וכל המהלכים, אנחנו זוכים לשיתוף פעולה. 
<דוד ביטן (הליכוד):>
זה הסכם גג. 

<אביגדור יצחקי:>
גם בהסכמי גג, מה רע בזה? יש כאלה שאין להם הסכמי גג. אני אומר לך שיש עיריות שאישרו שיווק של 4,000 יחידות דיור לשבוע הבא בלי שבכלל עשינו איתם הסכם גג אלא אולי נעשה איתם הסכם גג. יש לפחות 15 רשויות כאלה ששחררו לנו יחידות דיור בלי שנעשה הסכמי גג. 
אז עכשיו ליצור קונפליקט? אני לא חושב שזאת הדרך הנכונה. אנחנו נביא את זה בשבוע הבא. אנחנו נשב איתם ונדבר איתם. 

<תומר רוזנר:>
חבר הכנסת ביטן, אני רוצה להפנות את תשומת לבך שבהצעה הזאת עשו לפחות חצי דרך למה שאתה מבקש בזה שהממשלה ביקשה שלפחות מחצית מהדירות שמוסיפים פה יהיו דירות קטנות. 
<תמר זנדברג (מרצ):>
אבל הוא לא מחויב לתת את התוספת הזאת. זה יכול להיות אפס. אנחנו יושבנו פה אתמול ויושבים היום ויכול להיות שזה לא יקרה. 
<דוד ביטן (הליכוד):>
אם אני יזם ומבקש תוספת של מטרים אבל לא קיבלתי שבס - - - 
<תומר רוזנר:>
אבל חייבים לתת לך כי חייבים לתת לך דירות קטנות. 

<דוד ביטן (הליכוד):>
אבל לא קיבלתי שבס. 

<תומר רוזנר:>
חייבים לתת לך. 

<דוד ביטן (הליכוד):>
איפה זה כתוב?

אתה חייב לתת דירות קטנות בלי שקיבלת שבס. מה תעשה במטרים? 
<תומר רוזנר:>
לא, אתה יכול - - - 

<דוד ביטן (הליכוד):>
זה לא מה שכתוב. כתוב שאם אני קיבלתי מטרים, אני חייב דירות קטנות. ואם לא קיבלתי שבס איך אני אתן?

<תומר רוזנר:>
חייבים לתת לך. 

<דוד ביטן (הליכוד):>
איפה זה כתוב? זה לא כתוב בשום מקום. 

<תומר רוזנר:>
אי-אפשר אחרת. 

<דוד ביטן (הליכוד):>
איפה זה כתוב? להיפך, פגעת בו. יותר גרוע עשית. תראה לי איפה זה כתוב? זה לא כתוב. 
<היו"ר אלי כהן:>
תודה רבה. בינת, יש לך שתי דקות להערות המהותיות. 
<בינת שוורץ-מילנר:>
זה חל על תכניות וד"ל. 

<תומר רוזנר:>
זה לא חל. 
<בינת שוורץ-מילנר:>
סליחה, לא הייתי מודעת לזה. 


אני רוצה לעבור לשלוש הערות של הממשלה. 

אחד. אמרנו שההקלה הזאת לא תחול על מגרש שאושרה בו תכנית אחרי היום שהחוק הזה אושר. אבל, הממשלה בהצעתה החריגה תכניות נושאיות, שזה תכנית שחלה על כל העיר ואין בה התייחסות ספציפית למגרש ספציפי והיא אומרת אמירות כלליות על כל העיר. אמרנו שאם יאושרו תכניות כאלה, למשל מרתפים, בריכות שחייה, חצי קומת גג, פרגולות מעבר למה שמותר, אז למרות שאושרה אחרי החוק, אפשר יהיה עדיין לתת את ההקלה למגרש ספציפי מפני שהתכנית היא לא תכנית למגרש ספציפי. זה נמחק בהצעה של הצוות ואנחנו הממשלה מבקשים לחזור להחרגה הזאת. זה חשוב לנו. 
<תומר רוזנר:>
אנחנו חשבנו, גם בעקבות ההערות של הרשויות המקומיות, שיש פה בעיה קשה. יש הרבה תכניות שנותנות אחוזי בנייה ושטחי בנייה נוספים. אני מבין את הרציונל של הממשלה בעניין הזה. אם התכניות נותנות זכויות בנייה שהן לא קשורות לדירות ולשטחים עיקריים שעניינם מגורים. אבל אם התכניות האלה נותנות שטחים עיקריים למגורים, אין הצדקה לתת כפל מבצעים. תכניות חדשות שיהיו אחרי החג - - - 
<אורי מקלב (יהדות התורה):>
זה חל על כולם, זה לא חל דווקא על הדירות האלה. למה לא? מצד אחד, אתה נותן להם ומצד שני, אתה גורע מהם. 
<תומר רוזנר:>
אפשר להוסיף את זה ואז להוסיף "למעט". זה יחול על תכניות נושאיות, למעט תכניות שעניינן תוספת זכיות למגורים. 
<כרמית יוליס:>
על הגג זה גם תוספת. 

<תומר רוזנר:>
אחרי שהחוק הזה מאושר רוצה רשות מקומית לתת זכויות בנייה למגורים נוספות? תתכבד ותעשה את זה במסגרת תכנית. אם היא כבר עושה תכנית, היא תיקח את זה בחשבון. 
<עוזי סלמן:>
אותם עושים ותמ"ל, אתם רוצים להחיל את ההקלה?
<אורי מקלב (יהדות התורה):>
תומר, אם התכנית היתה חלה בין כך ובין כך - - - 
<תומר רוזנר:>
אני מציע שנחזיר את הסייג אבל למעט אותן תכניות שיש בהן תוספת זכויות בנייה למגורים וליחידות דיור נוספות. 

<בינת שוורץ-מילנר:>
אבל למה? אם יש תוספת חצי קומה על כל העיר - - - 

<ה תומר רוזנר:>
אבל לא נותן תוספת יחידת דיור. 

<בינת שוורץ-מילנר:>
תוספת זכויות בנייה שכוללות יחידת דיור חדשה על הגג. 
<תומר רוזנר:>
אז מספיק, זאת תכנית חדשה. 

<אביגדור יצחקי:>
תומר, מדובר על תכניות רוחביות. לא מדובר על תכנית ספציפית לבניין ספציפי. עכשיו מהנדס עיריית תל-אביב החליט שאת רמת אביב הוא מעלה בשתי קומות. אז זה לא יחול על זה?

<תומר רוזנר:>
אם הוא כבר העלה את זה בתכנית חדשה - - - 

<בינת שוורץ-מילנר:>
גבעתיים מחר בבוקר תעשה תכנית חדשה ותיתן עוד מטר לכולם על הגג ועכשיו נעשה יותר הקלות.
<היו"ר אלי כהן:>
נתנו את זה לכולם, זה לא במסגרת ההקלה. אז זה יתפוס לנו את התוספת. 

<תומר רוזנר:>
החשש שלי הוא בדיוק החשש שהעלתה מנהלת מנהל התכנון בישיבה מקדימה שערכנו, שעכשיו בתכניות חדשות יעשו אוטומטית הפחתה של 20% כי יודעים שיתנו להם את זה בהקלה. 
<בינת שוורץ-מילנר:>
התכניות הכלליות שכוללות תוספת זכויות הן באמת נדירות. 

<עוזי סלמן:>
אבל לא עושים את זה בתכניות חדשות. 

<דוד ביטן (הליכוד):>
מה שכן, דירות לא יצאו מהחוק הזה, יותר ממה שהיה יוצא ממילא. 
<אביגדור יצחקי:>
תראה את המכרז של עתלית. 
<בינת שוורץ-מילנר:>
הערה אחרונה. בנוסח הוועדה כתוב "מגרש שעיקרו למגורים". אין לנו ויכוח, אנחנו באמת מסכימים שזה מגרש שעיקרו למגורים. אבל, מכיוון שזה חוק ומכלל ההן יעלה הלאו, יש לנו בחוק התכנון והבנייה הרבה פעמים שכתוב שם "מגרש שמיועד למגורים" ואנחנו מתכוונים בפרשנות שעיקרו למגורים. 
משרד המשפטים יגיד לנו שזאת פרשנות לעניין הזה ואז אפשר יהיה למחוק את המילה "בעיקרו" כדי לא לגרום נזק לסעיפים האחרים. 

<כרמית יוליס:>
אכן, גם להבנתנו הפרשנות של מגרש שמיועד למגורים, הוא יכול לרבות גם שימושים שהם תפלים למגורים וגם סיטואציות כמו חזית מסחרית. לשם האחידות החקיקתית וכדי שלא נגיע לכל מיני פרשנויות מיותרות ביחס ל-62א, שהוא סעיף מאוד ארוך והוא משתמש במינוח הזה של "מגרש המיועד ל-" - - - 
<אורי מקלב (יהדות התורה):>
כולל קומה מסחרית?

<כרמית יוליס:>
להבנתנו כן. 

<אורי מקלב (יהדות התורה):>
זה עמד פעם למבחן משפטי?

<כרמית יוליס:>
זאת מטריה די חדשה. 

<אורי מקלב (יהדות התורה):>
אתם רוצים שפה אחידה אבל אתם יכולים לגרום נזק. 

<כרמית יוליס:>
זה נזק חמור יותר. 

<קריאה:>
זה עושה נזק יותר גדול בכל מקום שבו זה לא כתוב. 

<אורי מקלב (יהדות התורה):>
אני לא משפטן. 

<היו"ר אלי כהן:>
כרמית, לגבי שאלתו, אני שואל לפרוטוקול על-מנת לחדד. זה צוין למגורים ולא עיקרו למגורים אבל לצורך העניין זה מתייחס גם לשימושים שונים לרבות מסחר, לרבות סוגיות שהעלה חבר הכנסת ילין.

<אורי מקלב (יהדות התורה):>
קומות ציבוריות ומסחריות. 

<כרמית יוליס:>
אני לא יודעת על קומות. בואו נדבר על סיטואציה של חזית מסחרית. אנחנו מדברים על מבחן של שכר ישר, שמי שמסתכל על המגרש הזה מבין שהוא אכן מיועד למגורים. זה באמת לרבות מצבים שונים. זה תפל למגורים, זה משני למגורים. 

<בינת שוורץ-מילנר:>
אם זה שתי קומות מתוך 20 קומות, זה משני. 

<כרמית יוליס:>
על-מנת שלא יבינו מכאן שבכל יתר ההוראות – זאת חקיקה באמת חדשה, בסך הכול היא עברה לא מזמן תיקון. כדי שלא יפרשו שם בדרך אחרת צריך להיצמד לנוסח הקיים. 
<בינת שוורץ-מילנר:>
אנחנו מבקשים לחזור לנוסח של הממשלה בסעיף 2ד. אנחנו מפחדים שנוסח הוועדה "הנדרשים ל-" ואחר-כך ירצו טיפה להגדיל את הלובי ויגידו שזה לא נדרש. 

<תומר רוזנר:>
לא מסכים. 

<בינת שוורץ-מילנר:>
אנחנו לא רבים על זה. 

<היו"ר אלי כהן:>
ברשותכם, אנחנו עוברים להצבעה. 

<תומר רוזנר:>
אני אבקש התייחסות של הממשלה לנקודה שזה יהיה ברור שמספר היחידות שאפשר לתת הוא כמגבלת שבס.

<בינת שוורץ-מילנר:>
לנו זה ברור. לנו אין התנגדות. 

<תומר רוזנר:>
אבקש את הסמכת הוועדה להוסיף את ההבהרה הזאת. 
<היו"ר אלי כהן:>
מקובל. 

נקודה נוספת. לחברי הוועדה. היתה הסכמה עם הממשלה שמחצית מהדירות יהיו 75 מטר ויתר הדירות, במקום 150 מטר, יהיו 120 מטר. הורדנו את זה ב-30 מטרים נוספים. במסגרת התיקונים רשום שמחצית מהדירות התוספתיות הן מתחת ל-75 מטר והיתרה צריכות להיות מתחת ל-150 מטר. אנחנו מבקשים, בהסתייגות שלי שמקובלת עליהם, שה-150 יקטן ל-120. 
<דוד ביטן (הליכוד):>
הצהרה לפרוטוקול: מהחוק הזה, יותר דירות מאשר היה יוצא ממילא, לא יצא. זה מה שיש לי להגיד. 

<תמר זנדברג (מרצ):>
אתה צודק.  

<היו"ר אלי כהן:>
חבר הכנסת יצא והיתה לו הסתייגות בעניין מבני ציבור. זה היה גם נושא של התאחדות הקבלנים. 

<בינת שוורץ-מילנר:>
אמרנו שקשה לנו להוסיף שימוש במסגרת הקלה, אבל מכיוון שאפשר לעשות את זה בשימוש חורג באופן כללי, אז נכון  שהרשויות יעשו את זה בשימוש חורג. אנחנו גם לוקחים לתשומת לבנו לנסות לטפל באיזו הוראת חוק שקבעה שאסור לרשויות - - - 
<חיים ילין (יש עתיד):>
אין לי בעיה, בתנאי שזה בתוך  ה-20%, בתוך התוספת ולא שיבקשו עוד תוספת, אחרת לא  עשינו כלום. 
<דוד ביטן (הליכוד):>
בינת, אתם רוצים להקטין את זה ל-120 מטר. המרפסות המקורות הן  בתוך או מחוץ?

<בינת שוורץ-מילנר:>
מחוץ. 

<היו"ר אלי כהן:>
חבר הכנסת ילין, האם אפשר להוריד את ההסתייגות אחרי תשובתה של בינת?
<חיים ילין (יש עתיד):>
אם יוסיפו את זה. 

<בינת שוורץ-מילנר:>
אנחנו לא מוסיפים את זה כאן. התשובה היתה שאפשר לעשות את זה בהחלטה בהיתר במסגרת החלטה על שימוש חורג. אמרנו שיש היום הוראת חוק שאוסרת על רשויות מקומיות לתת שימוש חורג בבניין שמיועד למגורים. אנחנו נבחן את האפשרות - - - 
<אביגדור יצחקי:>
נעשה את זה כהוראה כוללת לכלל הבניינים. לאו דווקא ל-20% אלא כולל ה-20%. 
<חיים ילין (יש עתיד):>
אני מצביע בעד החוק מותנה בזה שאתם תצליחו לעשות את זה ושהחוק גם יצליח. 

<תומר רוזנר:>
אתה רצה שנצביע על ההסתייגות?

<חיים ילין (יש עתיד):>
אני מוריד את ההסתייגות. 

<גלעד קרן:>
ההסתייגות של הרשימה המשותפת, שלא יהיה פרסום להתנגדויות. 
<היו"ר אלי כהן:>
מי בעד ההסתייגות של הרשימה המשותפת?

הצבעה

בעד –  מיעוט
נגד –  רוב
נמנעים – אין

ההסתייגות של הרשימה המשותפת לא נתקבלה.
<היו"ר אלי כהן:>
ההסתייגות נדחתה. 

<תומר רוזנר:>
ההסתייגות של המחנה הציוני - - - 
<היו"ר אלי כהן:>
חברת הכנסת זנדברג, להצביע על כל ההסתייגויות יחד או אחת אחת?

<תמר זנדברג (מרצ):>
אחת אחת. 

<היו"ר אלי כהן:>
בבקשה. 

קיצור לשלוש שנים. מי בעד? מי נגד?

הצבעה

בעד –  1
נגד –  רוב
נמנעים – אין

ההסתייגות של סיעת מרצ לא נתקבלה.
<גלעד קרן:>
7 יחידות לדונם. 

<היו"ר אלי כהן:>
מי בעד?

הצבעה

בעד –  1
נגד –  רוב
נמנעים – אין

ההסתייגות של סיעת מרצ לא נתקבלה.
<היו"ר אלי כהן:>
ההסתייגות נדחתה. 

<גלעד קרן:>
להוריד את השטח המרבי מ-150 מטר ל-100 מטר?
<היו"ר אלי כהן:>
עכשיו זה 120. אפשר להוריד את ההסתייגות?

<תמר זנדברג (מרצ):>
בסדר. 

<גלעד קרן:>
הארכת ההיתר מטעמים מיוחדים בלבד. 

<תמר זנדברג (מרצ):>
אני מקבלת את ההערה של תומר. 

<גלעד קרן:>
התנגדות לכל אדם. 
<היו"ר אלי כהן:>
מי בעד? מי נגד?

הצבעה

בעד –  מיעוט
נגד –  רוב
נמנעים – אין

ההסתייגות של סיעת מרצ לא נתקבלה.
<היו"ר אלי כהן:>
ההסתייגות נדחתה. 
הסוגיה של תכנית פרוגרמתית. מי בעד? מי נגד?
הצבעה

בעד –  1
נגד –  רוב
נמנעים – אין

ההסתייגות של מרצ לא נתקבלה.
<היו"ר אלי כהן:>
ההסתייגות נדחתה. 

<תומר רוזנר:>
כעת הסתייגויות של המחנה הציוני. 
<היו"ר אלי כהן:>
חברת הכנסת יעל פארן לא כאן. 
<גלעד קרן:>
ההסתייגות שלה היא לבטל את סעיף 151 ב(א) להצעת החוק. 

<תומר רוזנר:>
זאת פסקה 4ג. סטייה מהוראות. 
<היו"ר אלי כהן:>
היא ביקשה שנצביע ואני מכבד אותה. 

מי בעד ההסתייגות של חברת הכנסת פארן?
הצבעה

בעד –  1
נגד –  רוב
נמנעים – אין

ההסתייגות של סיעת המחנה הציוני לא נתקבלה.
<היו"ר אלי כהן:>
ההסתייגות נדחתה.

<גלעד קרן:>
ההסתייגות של חבר הכנסת ביטן. 
<היו"ר אלי כהן:>
הוא קיבל את התשובה של אביגדור.

<דוד ביטן (הליכוד):>
אני מסיר אבל בלב כבד. 

<היו"ר אלי כהן:>
עכשיו אנחנו מצביעים על הצעת החוק כולה, לרבות השינויים שסוכמו, לרבות הסעיף של ה-120 מטר. 

<קריאה:>
מה לגבי התכנית הנושאית?

<תומר רוזנר:>
בעיקרו הוא קיבל. 
<בינת שוורץ-מילנר:>
בעיקרון קיבלנו. 

<היו"ר אלי כהן:>
מי בעד החוק כולו עם השינויים?

הצבעה

בעד –  מיעוט
נגד –  רוב
נמנעים – 1
חוק הצעת חוק התכנון והבנייה (הוראת שעה), התשע"ו-2015, נתקבל. 
<היו"ר אלי כהן:>
תודה, החוק אושר פה אחד. 

<הישיבה ננעלה בשעה 16:10.>

